text:
LEMETLETŠO
Fenya Mokgwa wa go Tsoša Ditho tša Pelego
Go tsoša ditho tša pelego ke mokgwa woo o sa kgahlišego Modimo, wo o kgothaletšago boemo bja kgopolo bja go ikgotsofatša le go šilafatša monagano. * Motho yo a tsošago ditho tša pelego a ka gola a lebelela batho ba bangwe e le feela didirišwa tša dikopano tša botona le botshadi
Moapostola Paulo o ngwadile gore: “Baratiwa, . . . a re itlhwekišeng ditšhila tšohle tša nama le tša moya, re phethagatša bokgethwa ka go boifa Modimo.” (2 Bakorinthe 7:1) Ge e ba o thatafalelwa ke go kwa mantšu a, o se ke wa nolega moko. Jehofa o dula a “ikemišeditše go [go] lebalela” le go go thuša. (Psalme 86:5; Luka 11:9-13) Ge e le gabotse, pelo ya gago yeo e go ahlolago le maiteko a gago a go nyaka go kgaotša mokgwa wo, go sa šetšwe gore o fela o boela morago, a bontšha boemo bjo bobotse bja kgopolo. Le gona, dula o gopola gore “Modimo ke yo mogolo go feta dipelo tša rena gomme o tseba dilo tšohle.” (1 Johane 3:20) Modimo o bona se fetago dibe tša rena; o bona dika ka moka tša motho. Ka ge a tseba dilo ka moka ka rena, a ka kgona go kwa ge re mo lopa go tšwa pelong re kgopela gore a re gaugele. Ka gona, le ka mohla o se ke wa lapa go retologela go Modimo ka boikokobetšo le ka thapelo e tšwago pelong, go swana le ngwana yo a yago go tatagwe ge a le mathateng. Jehofa o tla go nea letswalo le le hlwekilego. (Psalme 51:1-12, 17; Jesaya 1:18) Go ba gona, go nyakega gore o gate megato e nyakegago ka go dumelelana le dithapelo tša gago. Ka mohlala, o tla katanela go phema dibopego ka moka tša diswantšho tše di kgothaletšago bootswa gaešita le bagwera ba babe. *
Ge e ba bothata bja gago bja go tsoša ditho tša pelego bo tšwela pele, hle boledišana ka taba yeo le motswadi yo e lego Mokriste goba mogwera yo a godilego moyeng le yo lerato. *
^ par. 1 Go tsoša ditho tša pelego ke go phophola goba go swaraswara ditho tša pelego, e lego selo seo ka tlwaelo se feleletšago ka go fihla seremong ga dikopano tša botona le botshadi.
^ par. 2 E le gore go tšewe mogato o lebanyago ka go laola go diriša khomphutha ya ka gae, malapa a mantši a ile a e bea lefelong leo e ka bonwago ke bohle ka lapeng. Go oketša moo, malapa a mangwe a reka mananeo a khomphutha ao a thibelago tsebišo e sa kgahlišego. Lega go le bjalo, ga go na lenaneo la khomphutha leo le ka botwago ka mo go feletšego.
^ par. 1 Bakeng sa ditšhišinyo tše di holago tša kamoo o ka fenyago go tsoša ditho tša pelego, bona sehlogo se rego: “Bafsa ba a Botšiša . . . Nka Fenya Bjang Mokgwa wo?” tokollong ya Phafoga! ya November 2006 le pukung ya Dipotšišo tša Bafsa le Dikarabo tše Šomago, bolumo 1 go matlakala 205-211.


c: text/html

text:
Na o be o Tseba?
Na ruri Bajuda bao ba bego ba eya Jerusalema ka Pentekoste ya 33 C.E. ba be ba etšwa “setšhabeng se sengwe le se sengwe se se lego ka tlase ga legodimo”?
Go oketša pegong ya Beibele yeo e lego go Ditiro 2:5-11, mongwadi wa Mojuda yo a phetšego mehleng yeo e lego Philo, o neile pego yeo e hlalosago lešaba la batho bao ba bego ba tlile Jerusalema ka Pentekoste ya 33 C.E.
Philo o ngwadile ka basepedi bao ba bego ba tlile Jerusalema gore: “Mašabašaba ao a tšwago metseng e mentši kudu a tla monyanyeng o mongwe le o mongwe, a mangwe a sepela nageng, a mangwe a sepela ka dikepe go tšwa ka bohlabela, ka bodikela, ka leboa le ka borwa.” O ile a ba a tsopola go tšwa lengwalong leo Agaripa wa Pele, e lego setlogolwana sa Heroda yo Mogolo, a le rometšego Mmušiši Caligula wa Moroma. Lengwalong leo Agaripa o boletše ka Jerusalema gore: “Motse o Mokgethwa . . . ga se motsemošate wa naga e tee ya Judea eupša e bile ke wa dinaga tše dingwe tše dintši ka baka la dikoloni tšeo o ilego wa di hloma nako le nako dinageng tša kgauswi.”
Agaripa o ile a dira lelokelelo la dinaga tšeo dikoloni tša Juda di bego di hlomilwe go tšona tšeo di akaretšago dinaga tša kgole tša Mesopotamia, Leboa la Afrika, Asia Minor, Gerika le dihlakahlaka tša Mediterranean. Seithuti Joachim Jeremias se re: “Le ge lelokelelo le le sa bolele ka go lebanya ka maeto a go ya Jerusalema, kgopolo ye le ge e se ya bolelwa ka go lebanya e a kwagala ka gobane batho ka moka ba bagolo ba Bajuda ba be ba tlamegile go ya moo.”—Doiteronomio 16:16.
Batho ba diketekete bao ba bego ba etla menyanyeng ya Sejuda ya Jerusalema ba be ba robala kae?
Go be go swarwa menyanya e meraro ka ngwaga Jerusalema, e lego Paseka, Pentekoste le Monyanya wa Mešaša. Lekgolong la pele la nywaga, batho ba diketekete go tšwa Isiraele ka moka le go tšwa dinageng tše dingwe ka moka tšeo Bajuda ba bego ba dula go tšona ba be ba tšea leeto go ya menyanyeng yeo kua Jerusalema. (Luka 2:41, 42; Ditiro 2:1, 5-11) Basepedi ba ka moka ba bodumedi ba be ba swanetše go hwetša mo ba ka robalago gona.
Ba bangwe ba be ba robala go bagwera ba bona; ba bangwe ba be ba robala mafelong a go amogela baeng. Ba bantši ba be ba hloma ditente go bapa le maboto a motse. La mafelelo ge Jesu a be a le Jerusalema, o ile a robala motseng wa kgauswi wa Bethania.—Mateo 21:17.
Meago e mmalwa yeo e nago le matangwana a mantši a go hlapela e ile ya hwetšwa kgauswi le tempele. Go naganwa gore meago ye e be e le dihosetele tšeo go tšona basepedi ba bodumedi ba bego ba ka dula go tšona le go itlhwekiša pele ba tsena tempeleng. Mongwalokgwaro wo o hweditšwego go o mongwe wa meago ye o bontšha gore moetapele le moruti wa sinagoge ya moo e lego Theodotus, “o ile a aga sinagoge gore go balelwe Torah go yona, . . . go oketša moo a aga le dihosetele, diphapoši le go di tsenyetša meetse gore go dule batho bašele bao ba hlokago.”

robotstxt: allowed

filter: keep


text:
Kgaolo 98: Thabeng ya Mehlware
JESU mo o Thabeng ya Mehlware. Banna ba bane bao ba nago le yena ke baapostola ba gagwe. Ke Andrea le Petro ngwanabo, gotee le Jakobo le Johane ngwanabo. Moago wo o o bonago mo ke tempele ya Modimo yeo e lego Jerusalema.
Go be go fetile matšatši a mabedi go tloga ge Jesu a tsene Jerusalema a nametše pokolwana. E be e le Labobedi. Mesong ya letšatši leo, Jesu o be a le tempeleng. Ge a le moo, baperisita ba ile ba leka go mo swara gore ba mmolaye. Eupša ba be ba boifa go dira se ka gobane batho ba be ba rata Jesu.
Jesu o ile a bitša baetapele bao ba bodumedi gore ke ‘dinoga le bana ba dinoga!’ Ke moka a re Modimo o tla ba otla ka baka la dilo tše mpe ka moka tšeo ba di dirilego. Ka morago ga moo, Jesu a tla Thabeng ya Mehlware gomme baapostola ba ba bane ba thoma go mmotšiša dipotšišo. Na o a tseba gore ba ile ba mmotšiša eng?
Ba ile ba mmotšiša ka dilo tša nakong e tlago. Ba be ba tseba gore Jesu o tla fediša bobe ka moka mo lefaseng. Eupša ba be ba nyaka go tseba nako yeo se se bego se tla direga ka yona. Le gona ba be ba nyaka go tseba gore Jesu o be a tla boa neng gore a tle a buše e le Kgoši.
Jesu o be a tseba gore balatedi ba gagwe ba mo lefaseng ba be ba ka se kgone go mmona ge a boa. Lebaka ke gore o tla be a le legodimong gomme ba ka se kgone go mmona ge a le moo. Ka gona Jesu o ile a botša baapostola ba gagwe tše dingwe tša dilo tšeo di tlago go direga mo lefaseng ge a tla be a buša e le Kgoši legodimong. Tše dingwe tša dilo tšeo ke dife?
Jesu o itše go tla ba le dintwa tše dikgolo, batho ba bantši ba tla babja le go bolawa ke tlala, bosenyi e tla ba bjo bo šiišago e bile go tla ba le ditšhišinyego tše dikgolo tša lefase. Le gona o boletše gore ditaba tše dibotse tša mmušo wa Modimo di tla bolelwa lefaseng ka moka. Na re bona dilo tše di direga mehleng ya rena? Ee! Ka gona re ka kgodišega gore gona bjale Jesu o buša e le Kgoši legodimong. Kgauswinyane o tla fediša bobe ka moka mo lefaseng.
Mateo 21:46; 23:1-39; 24:1-14; Mareka 13:3-10.
Dipotšišo
- Jesu ke ofe mo seswantšhong, gona o na le bomang?
- Ke’ng seo baperisita ba ilego ba leka go se dira Jesu ka tempeleng, gomme o ile a re’ng go bona?
- Ke’ng seo baapostola ba ilego ba se botšiša Jesu?
- Ke ka baka la’ng Jesu a ile a botša baapostola ba gagwe tše dingwe tša dilo tšeo di bego di tla direga mo lefaseng ge a tla be a buša e le Kgoši legodimong?
- Jesu o ile a re go tlo direga’ng pele ga ge a ka fediša bobe ka moka mo lefaseng?
Dipotšišo tša tlaleletšo
- Bala Mateo 23:1-39.
Gaešita le ge Mangwalo a bontšha gore e ka ba mo go swanetšego go bitša batho ka direto tše di tlwaelegilego, mantšu a Jesu ao a lego go Mateo 23:8-11 a bontšha’ng mabapi le go diriša direto tša go tumiša batho ka phuthegong ya Bokriste? (Dit. 26:25; Baroma 13:7; 1 Pet. 2:13, 14)
Bafarisei ba be dira’ng go leka go thibela batho go ba Bakriste, gona baetapele ba bodumedi ba dirišitše bjang mekgwa e swanago mehleng yeno? (Mat. 23:13; Luka 11:52; Joh. 9:22; 12:42; 1 Bathes. 2:16)
- Bala Mateo 24:1-14.
Mateo 24:13 e gatelela bjang bohlokwa bja kgotlelelo?
Lentšu leo le rego “bofelong” go Mateo 24:13 le ra gore’ng? (Mat. 16:27; Baroma 14:10-12; 2 Bakor. 5:10)
- Bala Mareka 13:3-10.
Ke polelwana efe go Mareka 13:10 yeo e bontšhago gore re swanetše go bolela ditaba tše dibotse ka go akgofa, gomme mantšu a Jesu a swanetše go re kgoma bjang? (Baroma 13:11, 12; 1 Bakor. 7:29-31; 2 Tim. 4:2)
Ithute ka mo go oketšegilego
Baapostola ba Kgopela Pontšho
Boporofeta bja gagwe bo phethagetše la mathomo lekgolong la pele la nywaga. Na bo be bo tla phethagala gape ka morago ka tekanyo e kgolwanyana?
Na Bofelo bo Kgauswi?
Ela hloko dibopego tše nne tša pontšho yeo e nago le dikarolo tše mmalwa ya bofelo yeo e hlaloswago ka Beibeleng yeo e neago karabo.


text:
SIERRA LEONE LE GUINEA
2002-2013 Ditiragalo tša Morago Bjale (Karolo 1)
“Jehofa, ke a Leboga!”
Ge maemo a kaonefala, bana babo rena le dikgaetšedi ba ile ba boela magaeng a bona ao a senyegilego. Diphuthego di ile tša thongwa gape mafelong ao go kilego gwa ba le ntwa, kudukudu lefelong leo le sentšwego ke ntwa la ka bohlabela la Sierra Leone. Babulamadibogo ba kgethegilego ba tšwago lefelong le lengwe ba begile gore: “Go be go na le batho ba 16 dibokeng tša mathomo, ya ba ba 36 dibokeng tša bobedi, ba 56 dibokeng tša boraro gomme ba 77 ba ba gona Segopotšong! E be e le lethabo feela!” Go thomilwe diphuthego tše senyane gomme gona bjale go na le tše 24. Go goroga ga baromiwa ba lesome bao ba tšwago Gilead go ile gwa oketša mafolofolo a rena bodireding. Ka 2004, batho ba 7 594 ba ile ba ba gona Segopotšong, e lego palo e fetago ya bagoeledi ga hlano! Guinea le yona e gotše ka tsela e swanago.
Sehlopha se Bušago se ile sa dira gore re hwetše tšhelete gore re thuše bafaladi bao ba boago gae. (Jak. 2:15, 16) Dihlopha tša baithaopi ba tša tlhakodišo di ile tša aga le go tsošološa Diholo tša Mmušo tše 12 le Holo ya Kopano ya Koindu. Le gona di ile tša agela malapa ao a senyegetšwego ke magae dintlo tše 42 tše itekanetšego tšeo di dirilwego ka ditena. Kgaetšedi yo mongwe wa mohlologadi yo a nago le nywaga e 70, o ile a ntšha megokgo ya lethabo ge a be a eme pele ga ntlo ya gagwe e mpsha ya go rulelwa ka masenke, a re: “Jehofa, ke a leboga! Jehofa, ke a leboga! Bana bešo, ke a leboga!”
Le gona ofisi ya lekala e ile ya thoma go aga Diholo tša Mmušo ka meneelo yeo e tšwago lenaneong la go thuša dinaga tšeo di diilago. Saidu Juanah, e lego mogolo yoo gape e lego mmulamadibogo Phuthegong ya Bo West, o re: “Kgaetšedi yo mongwe o ile a mpotša gore ‘ge e ba nka kwa ba re ba tlo re agela Holo ya Mmušo, ke tla opa magoswi ka matsogo le maoto!’ Ge ke be ke tsebiša gore re tlo agelwa holo e mpsha, kgaetšedi yoo o ile a emelela setulong a thabile, a bina e bile a opa magoswi!”
Ka 2010, Phuthego ya Waterloo e ile ya neela Holo e mpsha ya Mmušo yeo e ka godišwago gomme ya ba Holo ya Kopano yeo go ka dulago batho ba 800. Ka letšatši leo phuthego e rekilego setsha, batho ba bangwe ba be ba boditše mong wa setsha gore ba ka se reka ka tšhelete ya go feta ya rena. Eupša mong wa sona o ile a re: “Go kaone gore lefelong la ka go kopanele batho ba kereke go e na le gore le dirišetšwe kgwebo.”
Ka baka la lenaneo la go thuša dinaga tšeo di diilago, go agilwe Diholo tša Mmušo tše 17 kua Sierra Leone le tše 6 kua Guinea. Diholo tše tšeo di sa bitšego kudu eupša di na le seriti di tutueditše batho ba bantši gore ba tle dibokeng.
Go Hwetša Dinku tša Jehofa tše di Timetšego
Ge batho ba bantši ba thoma go fišegela bodiredi, ofisi ya lekala e ile ya rulaganya lesolo la dikgwedi tše pedi gore go šongwe tšhemo yeo e sa šongwego gantši. Bagoeledi ba ile ba sepediša dipuku tše e ka bago tše 15 000 gomme ba ba le diphihlelo tše dintši tše kgahlišago. Batho ba bangwe ba ile ba botšiša Dihlatse tša Jehofa ge e ba di tla hloma diphuthego metseng e mengwe ya kgauswi. Mafelelong go ile gwa hlongwa diphuthego tše pedi. Motseng o mongwe wo o lego lekatana, bana babo rena ba ile ba hwetša dikgaetšedi tše pedi tšeo di bego di arogantšwe le mokgatlo ka baka la ntwa. Bana babo rena ba ile ba rulaganya gore go be le diboka ka mehla gomme ba thoma dithuto tše mmalwa tša Beibele motseng woo.
Ka 2009, ofisi ya lekala e ile ya kwa gore go na le motse o mongwe ka garegare sethokgweng sa Guinea, e bile go na le batho bao ba ipitšago Dihlatse tša Jehofa motseng woo. Ge lekala le romela bana babo rena gore ba yo nyakišiša, le ile la hwetša gore go be go na le ngwanabo rena yo a godilego yo a bego boetše gae ka morago ga go rola modiro. O ithutile Beibele le banna ba mmalwa pele a hlokofala. Yo mongwe wa banna bao o ile a dumela go Jehofa gomme a thoma go abelana le ba bangwe tsebo ya gagwe ka Beibele. Le gona, o be a swara diboka ka dikgatišo tša ngwanabo rena yo a hlokofetšego. Sehlopha se se be se na le ngwaga e 20 se ithuta Beibele pele mogoeledi yo mongwe a ka se lemoga. Ka pelapela lekala le ile la romela bana babo rena gore ba thuše sehlopha seo moyeng. Ka 2012, batho ba lekgolo masomešupa-pedi motseng woo ba ile ba ba gona Segopotšong sa lehu la Kriste.
Dinakong tše sa tšwago go feta, ‘dinku tše di timetšego’ tše dintši di ile tša hwetšwa. Dinku tšeo ke batho bao ba ilego ba tapa goba ba kgaolwa ka phuthegong. Bontši bja batho bao ba swanago le morwa wa lehlaswa ba ile ba itshola gomme ba boela therešong. Batho ba Jehofa ba ile ba ba amogela ka matsogo a mabedi.—Luka 15:11-24.
Mamoseleme a Ikokobeditšego a Amogela Therešo
Ge moapostola Paulo a be a bolela le batho ba bangwe ka ditaba tše dibotse, o ile a ba “dilo tšohle go batho ba mehuta ka moka.” (1 Bakor. 9:22, 23) Ka mo go swanago, bahlanka ba Jehofa kua Sierra Leone le Guinea ba ile ba fetoša tsela yeo ba dirago boboledi ka yona gore ba fihlelele batho ba fapafapanego. Ka mohlala, ela hloko kamoo bagoeledi ba bangwe ba boledišanago le batho bao ba sa kgethollego madumedi a mangwe ba Mamoseleme, e lego bodumedi bjo bo atilego kudu dinageng tšeo tše pedi.
Saidu Juanah, yo peleng e bego e le Momoseleme, o re: “Mamoseleme a dumela gore Adama o bopilwe ka lerole eupša peleng o be a phela paradeiseng ya legodimong. E le gore ke ba thuše go kwešiša, ke ba botšiša gore: ‘Lerole le hwetšwa kae?’
“Bona ba re: ‘Lefaseng.’
“Nna ka tšwela pele ka gore: ‘Go ya ka seo, Adama o bopilwe kae?’
“Ke moka ba re: ‘Lefaseng.’
“Gore ke kgone go ba phošolla, ke bala Genesi 1:27, 28 gomme ka botšiša gore: ‘Na dibopiwa tša legodimong di ba le bana?’
“Bona ba fetola ba re: ‘Aowa. Barongwa ga se banna goba basadi.’
“Ke moka ka re: ‘Ge Modimo a be a botša Adama le Efa gore ba be le bana, ba be ba le kae?’
“Ba re: ‘Lefaseng.’
“Ka morago ga moo, ke ba botšiša gore: ‘Bjale ge Modimo a tsošološa Paradeise, e swanetše go ba kae?’
“Ba araba ka gore: ‘Mo lefaseng.’”
Mafelelong Saidu o re: “Go bea mabaka ka Mangwalo go dira gore Mamoseleme a ikokobeditšego a theetše le go amogela dikgatišo tša Beibele.”
Ela hloko Momoh, e lego Momoseleme yo a nago le lebenkele yo a bego a nyaka go ba moruti wa Mamoseleme. Ge baromiwa ba Dihlatse ba be ba boledišana le yena ka Mangwalo, seo se ile sa dira gore Momoh a ipotšiše dipotšišo. O ile a ba gona dikarolong tše dingwe tša kopano ya tikologo gomme a rata seo a se kwelego. Ka morago ga matšatši a mane, yena le mosadi wa gagwe e lego Ramatu, le bana ba bona ba bahlano ba ile ba ba gona Segopotšong sa lehu la Jesu. Ke moka Momoh o ile a thoma go ithuta Beibele ka phišego. Ka morago ga go swarelwa thuto ga mmalwa o ile a kgaotša go rekiša motšoko. O ile a botša bareki ba gagwe gore motšoko o kotsi gomme Modimo ga a o dumelele. Le gona o ile a thoma go ithuta Beibele le mosadi wa gagwe le bana lebenkeleng la gagwe. Ge batho ba be ba etla go reka nakong ya thuto ya lapa, o be a ba kgopela gore ba dule fase ba lete ka ge thuto yeo e be e le bohlokwa kudu go lapa la gagwe. Ge yena le Ramatu ba ngwadišitše lenyalo la bona ka molao, ba leloko ba ile ba thoma go ba ganetša o šoro. Momoh le Ramatu ba ile ba nea bohlatse go meloko ya bona ka sebete ba sa fele pelo gomme mafelelong ba ile ba hlompha seo ba se dirago. Momoh o ile a kolobetšwa ka 2008, ke moka Ramatu a kolobetšwa ka 2011.
Go Hlompha go Kgethega ga Madi
Batho ba Jehofa ba kgomarela ditekanyetšo tša Modimo tša boitshwaro, go akaretša le pono ya gagwe ka madi. (Dit. 15:29) Go dira ga bona seo go dirile gore ba hlompšhe ke batho ba bantši ba tša kalafo kua Sierra Leone le Guinea.
Ka 1978, bana babo rena ba ile ba sepedišetša dingaka, baoki, balaodi ba dipetlele, boramolao le baahlodi ba kua Sierra Leone pukwana ya Jehovah’s Witnesses and the Question of Blood. Ka moragonyana, kgaetšedi yo a bego a belega o ile a thoma go dutlela madi ka teng, eupša dingaka di ile tša nyaka go mo alafa feela ka go mo tšhela madi. Lega go le bjalo, ngaka e nngwe e ile ya dumela go mo alafa ka baka la tsebišo e lego pukwaneng ye le mabaka a yona a kwagalago. Kgaetšedi yoo o ile a belega ngwana yo a phetšego gabotse wa mošemane gomme a fola.
Ka 1991, Bashiru Koroma, yo e lego ngaka ya go bua Sepetleleng sa Kenema, o ile a bala poroutšha ya Madi a ka Phološa Bjang Bophelo bja Gago? Ka ge a be a kgahlišitšwe ke seo e se bolelago, o ile a thoma go ithuta Beibele le go ya dibokeng tša Bokriste. Ge mošemane wa Hlatse yoo a nago le nywaga e senyane a be a hlagelwa ke kotsi gomme a gobala setho se itšego seo se hlatswago madi, dingaka di ile tša gana go mmua ntle le go diriša madi. Di ile tša ba tša botša batswadi ba gagwe gore: “Išang ngwana wa lena gae a yo hwela gona!” Batswadi ba gagwe ba ile ba kgopela Ngaka Koroma ke moka a mmua ntle le bothata.
Go se go ye kae, Ngaka Koroma ke ge a eba Ngwanabo rena Koroma—yoo a tumilego ka go lwela batho bao ba nyakago go buiwa ntle le go tšhelwa madi. Dingaka tše dingwe di ile tša thoma go se mo rate, eupša balwetši bao a bego a ba thuša ba be ba fola. Ka morago, bašomigotee le yena ba ile ba thoma go kgopela thušo ya gagwe ge ba dira mešomo e raraganego ya go bua.
Go tloga ka 1994, Lefapha la Tsebišo ya Sepetlele la lekala la Freetown le ile la hloma Komiti ya go Hloma Kwano le Sepetlele kua Sierra Leone le Guinea. Dikomiti tše di ile tša thuša Dihlatse tše dintši tšeo di babjago le go kgothaletša batho ba bantši ba tša kalafo gore ba alafe Dihlatse ntle le go diriša madi.


text:
EKIŠANG TUMELO YA BONA | DAFIDA
“Ntwa ke ya Jehofa”
DAFIDA o ile a ikhwetša a le gare ga banna ba ntwa bao ba bego ba gwanta e bile ba mo kgorometša ge ba dutše ba mo feta. Ba be ba tomotše mahlo, ba tšhogile ge ba tšhaba mothalading wa ntwa. Ba be ba tšhošitšwe ke eng? Dafida o swanetše go ba a ba kwele ge ba bušeletša lentšu le tee kgafetšakgafetša ba tšhogile. Ba be ba bušeletša leina la monna. Gona moo, go be go eme monna moeding, mohlomongwe a tšhoša e bile e le senatla go feta monna le ge e le ofe yo Dafida a kilego a mmona.
E be e le Goliata! Dafida o be a kgona go bona lebaka leo ka lona banna ba ntwa ba bego ba tšhaba Goliata
Baisiraele ba be ba mo tšhaba. Kgoši Saulo le yena o be a mo tšhaba. Dafida o ile a lemoga gore e be e šetše e le kgwedi Goliata a ba tšhošetša! Dihlopha tše pedi tša banna ba ntwa ba Bafilisita le tša Baisiraele di ile tša ema pho ge Goliata a dutše a kwera Baisiraele letšatši le letšatši. Dafida o be a tshwenyegile. Ruri go be go leša dihlong go nagana ka kgoši ya Isiraele le banna ba yona ba ntwa, go akaretša le bana babo Dafida ba bararo bao ba bego ba tšhogile! Mahlong a Dafida, Goliata yoo wa moheitene o be a dira dilo tše di feteletšego go feta go leša madira a Isiraele dihlong; o be a nyatša Modimo wa Isiraele, e lego Jehofa. Eupša Dafida yo e bego e sa fo ba mofsa o be a tla dira eng? Gona ke eng seo re ka ithutago sona lehono ka tumelo ya Dafida?
“MO TLOTŠE, KA GOBANE YO KE YENA!”
Anke re boeleng morago dikgweding tše sego kae gore re ikgopotše seo se ilego sa direga. Letšatši le be le sobela ge Dafida a be a le gare a diša dinku tša tatagwe thabaneng ya kgauswi le Betlelehema. E be e le lesogana la go bogega, mohlomongwe e sa le mofsa, e be e le yo mohwibitšwana a kgahliša e bile a le bohlale. O be a rata go bapala harepa dinakong tšeo go bego go homotše. O be a kgahlwa ke tlholo ya Modimo, ka gona bokgoni bja gagwe bja go opela bo ile bja gola ka lebelo ka ge a be a ipha nako e ntši ya go itlwaetša. Eupša bošegong bjona bjoo, Dafida o ile a bitšwa. Tatagwe o be a nyaka go mmona ka pejana.
O ile a hwetša tatagwe, e lego Jese, a boledišana le mokgalabje yo a bego a tšofetše kudu. Mokgalabje yoo e be e le Samuele moporofeta yo a botegago. Jehofa o be a mo romile gore a yo tlotša yo mongwe wa barwa ba Jese gore e be kgoši e latelago ya Isiraele! Samuele o be a šetše a bone bana babo Dafida ba bagolo ba šupago, eupša Jehofa o ile a botša Samuele gore O be a se a kgetha le o tee wa bona. Ge Dafida a fihla, Jehofa o ile a botša Samuele gore: “Mo tlotše, ka gobane yo ke yena!” Samuele a bula lenaka la makhura ao a kgethegilego ke moka a tšhela Dafida hlogong ka a mangwe, pele ga bana babo. Bophelo bja Dafida bo ile bja thoma go fetoga ka morago ga gore a tlotšwe. Beibele e re: “Moya wa Jehofa wa hlahla Dafida go tloga letšatšing leo go ya pele.”
Na Dafida o ile a thoma go ipona e le kgoši? Aowa, o be a kgotsofaletše go emela tlhahlo ya moya wa Jehofa gore e mo tsebiše nako ya go hwetša boikarabelo bjoo bjo bogolo. Ge a sa letile, o ile a tšwela pele ka mošomo wa gagwe wa tlasana wa go ba modiši. E be e le mošomo wo a bego a o rata gape a o dira ka potego le ka sebete. Mohlape wa tatagwe o be o kile wa hlaselwa ka makga a mabedi, o ile wa hlaselwa ke tau gomme ka morago wa hlaselwa ke bere. Dafida ga se aka a leka go raka dibata tšeo a le kgole. Eupša, o ile a di lata gomme a lwa le tšona e le gore a šireletše dinku tša tatagwe tšeo di bego di ka se kgone go itwela. Makgeng ao ka bobedi o ile a bolaya dibata tšeo tše bogale a nnoši!
Ge nako e dutše e eya, Dafida o ile a bitšwa gape. Kgoši Saulo o be a kwele ka seo Dafida a ilego a se dira. Le ge e be e sa le monna yo matla wa ntwa, Saulo o be a se sa amogelwa ke Jehofa ka baka la ge a ile a rabela kgahlanong le ditaelo tša Gagwe. Jehofa o ile a tšeela Saulo moya wa gagwe, gomme kgoši ya thoma go fela e tlaišwa ke moya o mobe, e lego go galefa, go belaela le go ba šoro. Ge Saulo a be a tlaišwa ke moya woo o mobe, mmino e be e le wona feela wo o bego o mo okobatša. Bahlanka ba bangwe ba Saulo ba be ba tseba gore Dafida o be a tumile ka go bapala mmino le go ba monna wa ntwa. Ka gona Dafida o ile a bitšwa, gomme go se go ye kae o ile a ba yo mongwe wa baletši ba mmino le go rwalela Saulo dibetša.
Bafsa ba ka ithuta mo gontši tumelong ya Dafida maemong a. Hlokomela gore o ile a fetša nako ya gagwe a phegelela dilo tšeo di bego di dira gore tswalano ya gagwe le Jehofa e tie. Go tlaleletša moo, ka go se fele pelo o ile a hlagolela dika tšeo di be go di mo thuša gore a kgone go šoma. Lega go le bjalo, go feta tšohle o be a dumelela moya wa Jehofa o mo hlahla. Ruri wo ke mohlala o mobotse wo ka moka re ka ithutago go wona!
“A GO SE BE LE MONNA YO PELO YA GAGWE E BOIFAGO”
Ge a dutše a hlankela Saulo, Dafida o be a fela a boela gae go yo diša dinku, ka dinako tše dingwe o be a tšea nako e telele. Nakong ya ge a be a le gae, Jese o ile a romela Dafida go yo hlola bana babo ba bararo bao ba bego ba hlankela e le madira a Saulo. Ka potego Dafida, o ile a išetša bana babo dilo tšeo ba bego ba di hloka nakong ya ge ba le Moeding wa Elaa. Ge a fihla, o ile a makatšwa ke go bona dihlopha tše pedi tša madira ao a hlaloswago mathomong a sehlogo se. Sehlopha sa Bafilisita se be se eme thabeng e lego ka mošono gomme sehlopha sa Baisiraele se eme thabeng e lego ka mošola, go ena le moedi magareng ga bona.
Dafida o be a sa kgone go kgotlelela boemo bjoo. Madira a Modimo yo a phelago, Jehofa, a be a ka boifa bjang monna feela, yoo e bego e le moheitene? Dafida o ile a bona dikwero tša Goliata e le tšeo di lebišitšwego go Jehofa. Ka gona o ile a bolela le banna ba ntwa a tiišitše gore ba lwe le Goliata. Go se go ye kae, Eliaba mogolo wa Dafida, o ile a kwa seo Dafida a bego a se bolela. O ile a omanya Dafida, a mo latofatša ka gore o tlile fela go tlo bona ge batho ba bolawa ga sehlogo ntweng. Eupša Dafida o ile a mo araba a re: “Kgane ke dirile’ng? Nna ke be ke no ipotšišetša fela!” Ke moka Dafida a mo furalela gomme a tšwela pele a bolela a tiišitše gore banna ba ntwa ba lwe le Goliata, go fihlela ge yo mongwe a e ya go botša Saulo seo Dafida a se boletšego. Kgoši e ile ya laela gore Dafida a tlišwe go yona.
Dafida o ile a botša kgoši mantšu a kgothatšago mabapi le Goliata gore: “A go se be le monna yo pelo ya gagwe e boifago.” Saulo le banna ba gagwe ba be ba tšhošitšwe ke Goliata. Mohlomongwe ba be ba dirile phošo ka go ipapetša le monna yoo wa senatla le wa botelele bjo bo tšhošago, ba be ba ipotšiša gore ba tlo lwa bjang le yena ka ge ba be ba fo fihla kgareng ya gagwe ka botelele. Ba be ba ipona a ba fedišitše ka ponyo ya leihlo. Eupša Dafida o be a sa nagane bjalo. Bjalo ka ge re tla bona, o ile a lebelela bothata bjoo ka tsela e fapanego. Ka gona o ile ithaopela gore o tla lwa le Goliata.—1 Samuele 17:32.
Saulo o ile a gana ka gore: “O ka se kgone go lwa le Mofilisita yo ka gobane o mošemanyana, eupša yena ke monna wa ntwa go tloga bošemaneng bja gagwe.” Na Dafida e be e tloga e le ngwana? Aowa, eupša e be e sa le yo monyenyane go ka ya ntweng, e bile a ka no ba a be a bonala e le yo monyenyane. Eupša Dafida o be a šetše a tsebja ka go ba mohlabani yo bogale e bile go ka direga gore e be e šetše e le lesogana.
Dafida o ile a kgonthišetša Saulo ka go mo hlalosetša seo se ilego sa direga ka tau le bere. Na o be a ikgantšha ka seo? Aowa. Dafida o be a tseba kamoo a bego a fentše dintwa tšeo. O itše: “Jehofa, yo a ntlhakodišitšego borofeng bja tau le borofeng bja bere, ke yena yo a tlago go ntlhakodiša seatleng sa Mofilisita yo.” Mafelelong Saulo o ile a dumela ka gore: “Sepela, anke Jehofa a be le wena.”
Na o ka rata go ba le tumelo go swana le Dafida? Gona, ela hloko gore tumelo ya Dafida e be e se ya itlela fela. O be a na le tumelo go Modimo ka baka la go ba le tsebo gotee le dilo tšeo a di bonego di direga. O be a tseba gore Jehofa ke Mošireletši yo lerato le Mophethi wa dikholofetšo. Ge e ba re nyaka go ba le tumelo e bjalo, re swanetše go ithuta ka Modimo yo Beibele e bolelago ka yena. Ge re bona mafelelo a mabotse a go phela ka seo re ithutago sona, re tla hwetša gore tumelo ya rena e a matlafala.
“JEHOFA O TLA GO GAFELA SEATLENG SA KA”
Mathomong, Saulo o ile a leka go apeša Dafida diaparo tša gagwe tša ntwa. Di be di swana le tša Goliata, di dirilwe ka koporo, go ka direga gore di be di akaretša seaparo sa ntwa sa dikgapetla tša go hlatlagana. Ka gona, Dafida o ile a leka go sepela a apere diaparo tšeo tše dikgolo tšeo di bego di mo imela, go se go ye kae ke ge a lemoga gore di ka se mo thuše. O be a se a tlwaeletšwa go ba lešole, ka gona o be a se a tlwaela go apara diaparo tša ntwa, kudukudu tšeo di bego di aparwa ke Saulo, yo e bego e le yo motelele setšhabeng sa Isiraele! (1 Samuele 9:2) O ile a di hlobola ke moka a apara tšeo a bego a tlwaetše go di apara
Dafida o ile a rwala didirišwa tša gagwe tša ge a diša, a rwala mokotla legetleng le seragamabje. Ga bjale seragamabje ge se lebelelwa se be se bonagala se se bohlokwa, eupša e be e le sebetša se bohlokwa. Se be se na le mapanta a mabedi a matelele a letlalo, moo a bego a felela gona go na le potlana. Seragamabje e be e le sedirišwa sa bohlokwa sa modiši. O be a lokela leswika ka gare ga potlana ya sona, a se hwidihwitša ka godimo ga hlogo ka lebelo ke moka a tlogela le lengwe la mapanta a foša leswika ka go nepa. Sedirišwa se se be se atlega moo ka dinako tše dingwe madira a bego a eba le dihlopha tša go diriša diragamabje.
Dafida yo a bego a itlhamile o ile a akgofela go yo kopana le lenaba la gagwe. Re ka nagana ka Dafida yo a bego a rapela go tšwa pelong ge a iname leribeng la moedi woo o gopilego a topa maswikana a mahlano a boreledi. Ke moka o ile a ya lefelong la ntwa
Ge Goliata a be a bona lenaba la gagwe o ile a dira eng? Re bala gore: “O ile a mo nyatša, ka ge e be e le mošemanyana yo mohwibitšwana, yo mobotse.” Goliata o ile a goeletša ka gore: “Na ke mpša, mo o tlago go nna o swere molamo?” Go molaleng gore o be a bona gore Dafida o be a swere molamo eupša a sa lemoge gore o swere le seragamabje. Goliata o ile a kwera Dafida ka leina la modimo wa Bafilisita gomme a ikana gore o tla gafela nama ya gagwe dinonyaneng le diphoofolong tša naga.
Go fihla le lehono, karabelo ya Dafida e sa dutše e le pontšho e kgolo ya tumelo. E fo nagana mošemanyana yoo a botša Goliata gore: “Wena o tla go nna ka tšhoša le marumo a mabedi, eupša nna ke tla go wena ka leina la Jehofa wa madira, Modimo wa madira a Isiraele yo o mo gobošitšego.” Dafida o be a tseba gore matla a batho le dibetša di be di se bohlokwa. Goliata o be a bontšhitše go nyatša Jehofa Modimo, gomme Jehofa o be a tla tšea kgato. Dafida o ile a re, “ntwa ke ya Jehofa.”
Dafida o be a kgona go bona bogolo bja Goliata le dibetša tša gagwe. Lega go le bjalo Dafida ga se a ka a dumelela dilo tšeo di mo tšhoša. Ga se a ka a dira phošo yeo Saulo le madira a gagwe ba e dirilego. Dafida ga se a ka a ipapetša le Goliata. Go e na le moo, o ile a bapetša Goliata le Jehofa. Goliata e be e le yo motelele ka dimithara tše 2.9, ge a bapetšwa le banna ba bangwe ba ntwa, eupša e be se yo mogolo ge a bapetšwa le Mmuši wa legohle. Ruri boemong bjo, go swana le motho le ge e le ofe, o be a fo swana le sephedi se senyenyane
Dafida o ile a kitimela go lenaba la gagwe, a dutše a ntšha leswika ka mokotleng wa gagwe. O ile a lokela letlapa ka gare ga seragamabje sa gagwe a se hwidihwitša ka godimo ga hlogo ya gagwe go fihlela se loketše gore a ka se foša. Goliata o ile a batamela go Dafida, mohlomongwe a le ka morago ga mošireletši wa gagwe wa go mo rwalela kotse. Go ka direga gore go ba ga Goliata senatla se setelele go be go se na mohola ka gore morwadi wa kotse yo a bego a sa lekane le yena ka botelele o be a ka se kgone go mo fihlelela hlogong gore a mo šireletše ka kotse. Ka gona Dafida o be a ikemišeditše go mo nepa gona moo.
Dafida o ile a foša leswika leo. Nagana kamoo go ilego gwa homola ge le nepa moo a bego a le foša. Ga go pelaelo gore Jehofa o be a tla kgonthišetša gore ga a foše le lengwe gape. Leswika leo le ile la nepa moo go bego go swanetše, la tsena phatleng ya Goliata. Senatla seo se ile sa wela fase ka sefahlego. Mošireletši wa gagwe o ile a tšhaba a tšhogile. Dafida o ile batamela ke moka a tšea tšhoša ya Goliata a kgaola senatla seo hlogo ka yona.
Mafelelong, Saulo le banna ba gagwe ba ntwa ba ile ba ba le sebete gape. Ba ile ba hlaba mokgoši gomme ba kitimiša Bafilisita. Ntwa e ile ya feleletša kamoo Dafida a bego a boditše Goliata gore e tla ba ka gona ge a be a re: “Jehofa . . . o tla le gafela diatleng tša rena.”
Lehono, bahlanka ba Modimo ga ba tšee karolo ntweng. Nako yeo e fetile. (Mateo 26:52) Lega go le bjalo, re swanetše go ekiša tumelo ya Dafida. Go swana le yena, re swanetše go bona Jehofa e le wa kgonthe, a le bjalo ka Modimo a nnoši yo re swanetšego go mo hlankela le go mo kgomarela. Ka dinako tše dingwe, re ka ipona re se selo ge re ipapetša le mathata a rena, eupša mathata a rena ga se selo ge a bapetšwa le matla a Jehofa a magolo. Ge e ba re kgetha Jehofa e le Modimo wa rena gomme re eba le tumelo go yena go swana le Dafida, gona ga gona teko goba bothata bjo bo ka re tšhošago. Ga gona selo seo se ka fenyago matla a Jehofa!


text:
Nomoro
Dinomoro di šomišwa dipalong go bala le tekologano. Sešupo seo se emelago dinomoro se bitšwa lebadi.
Mehuta ya dinomoro[lokiša | edit source]
Dinomoro tša go tlwaelega[lokiša | edit source]
Dinomoro tšeo di šomišwago kudu ke dinomoro tša go tlwaelega elego tee, pedi, tharo bjalobjalo.
Go letlase la Lesome, leo le šomišwago ke bontšhi bja batho, taetšo ya dinomoro e ngwalwa ka meno/palotee/ditšiti ya e lesome elego 0,1,2,3,4,5,6,7,8 le 9.
Dipalotlalo[lokiša | edit source]
Ge dinomoro tše nekethifi di kopanywa le nnoto le dinomoro tša go tlwaelega, di bitšwa dipalotlalo


text:
WEPESAETE YA JW.ORG
Diriša Wepesaete ya JW.ORG ka Founo Goba Tablet
Dilo tše di lego gona tšeo di tšwelelago sekirining sa khomphutha di a tšwelela le didirišweng tša elektroniki tša di-smartphone goba di-tablet. Lega go le bjalo, tsela yeo dikagare tša Wepesaete di beakantšwego ka gona didirišweng tša elektroniki tša disekirini tše di nyenyane e fapane le ya disekirini tše dikgolo. Ditemošo tše di lego sehlogong se di tla go thuša go hwetša dilo tšeo o di nyakago Wepesaeteng ya jw.org.
Bona Dikagare tša Wepesaete o Diriša Founo Goba Tablet
Didirišweng tša elektroniki tšeo di nago le disekirini tše dikgolo dikagare tša Wepesaete di dula di tšwelela godimo sekirining mola dilo tše dingwe tšeo di hwetšagalago Wepesaeteng di tšwelela ka tlase.
Lega go le bjalo, didirišweng tša elektroniki tša disekirini tše dinyenyane, dikagare tša Wepesaete di tšwelela ka go latelana ka go la nngele sekirining. Dikagare ga di tšwelele sekirining ge e ba o sa di diriše e le gore dikarolo tše dingwe tša Wepesaete di tšwelele ka bontši.
Kgotla leswao le go bona goba go tswalela dikagare. Kgotla karolo yeo o e nyakago go bona dilo tšeo di lego karolong yeo.
Kgotla leswao la Di Tšweletše ka Moka go bona dilo ka moka tšeo di lego karolong ya dikagare, ke moka o kgotle taba yeo o e nyakago.
Kgotla leswao la Di Tswalele ka Moka gore e se bontšhe dilo tšeo di lego karolong ya dikagare.
Kgotla leswao la JW.ORG gore o boele mathomong.
Kgotla leswao la go bontšha Maleme gore o bone maleme ka moka ao a lego gona.
Kgotla Nyaka yeo e lego godimo letlakaleng la mathomo la Wepesaete go hwetša dihlogo goba dipuku tšeo o di nyakago.
Bala Dihlogo Goba Dikgaolo tša Dipuku
Sedirišweng sa elektroniki sa sekirini se segolo, o kgona go bona dikagare tša puku ge o dutše o bala sehlogo goba kgaolo e itšego. Lega go le bjalo, sedirišweng sa sekirini se senyenyane dikagare ga di bonagale.
Kgotla leswao le go bona dikagare tša puku. Kgotla sehlogo goba kgaolo.
Kgotla leswao la Tše di Fetilego go bona sehlogo goba kgaolo e fetilego.
Kgotla leswao la Tše di Latelago go bona sehlogo goba kgaolo e latelago.
Kgotla leswao le go tswalela dikagare gomme o tšwele pele o bala sehlogo goba kgaolo yeo o e butšego.
Bala Beibele Inthaneteng
E ya go DIKGATIŠO > BEIBELE ke moka o kgotle konotswana ya Bala Inthaneteng, goba kgotla linki ya Bala Beibele Inthaneteng yeo e lego mathomong.
Ka morago kgetha puku ya Beibele le kgaolo yeo o nyakago go e bala lepokisaneng leo go tšwelelago leina la puku ya Beibele, ke moka o kgotle konotswana ya Kgotla.
Ge o dutše o theoga le kgaolo yeo, lepokisana la Bontšha le la Kgotla a dula a bonagala bakeng sa gore go be bonolo go fetela kgaolong e nngwe.
Kgotla leswao le gore o tloše lepokisana la Bontšha le la Kgotla. Se se tla dira gore ge o dutše o bala kgaolo o bone le ditemana tše dingwe tšeo o di fetilego. O ka kgetha kgaolo e nngwe godimo goba tlase letlakaleng leo o le butšego.
Kgotla leswao le gore o bone lepokisana la Bontšha le la Kgotla ge o dutše o bala kgaolo yeo.
Kgotla leswao le go bona dikagare tša Beibele.
Kgotla konotswana ya Tše di Fetilego go bona kgaolo e fetilego.
Kgotla konotswana ya Tše di Latelago go bona kgaolo e latelago.
Kgotla leswao le go tswalela dikagare tša Beibele.
Theetša Dipuku le Dimakasine Tšeo di Rekhotilwego
Ge e ba puku goba makasine woo o o balago o rekhotilwe, go tla tšwelela lepokisi le.
Kgotla leswao la Bapala gore o theetše.
Kgotla leswao la Ema go emiša. Kgotla Bapala gore e tšwele pele.
Go na le konotswana ya nkgokolo yeo e sepelago ge selo seo o se theeditšego se bapala, o ka e goga go bušetša selo seo o se theeditšego morago goba go se iša pele.
Ge o theeditše puku yeo e rekhotilwego gomme o theoga le sehlogo, lepokisi leo le bontšhago gore o theeditše le tla dula le tšweletše godimo. Se se dira gore o kgone go ema goba go bapala ntle le gore o timelelwe ke mo go balwago.


text:
TABA YA LETLAKALA LA KA NTLE | KATLEGO YA KGONTHE KE ENG?
O Ela Katlego Bjang?
E le gore o itlhahlobe, nagana ka maemo a a boikgopolelo.
Ke mang yo o naganago gore o atlegile e le ka kgonthe?
ALEX
Alex o na le kgwebo. O a botega, o šoma ka thata e bile o na le mekgwa e mebotse. Kgwebo ya Alex e dira tšhelete gomme ka baka la seo yena le lapa la gagwe ba phela bophelo bja manobonobo.
CAL
Cal o na le kgwebo e swanago, gomme o dira tšheletše e ntši go feta Alex. Lega go le bjalo, ka ge a nyaka go thopa sefoka go tša kgwebo, o ipolaiša mošomo e bile o na le malwetši a mantši.
JANET
Janet ke morutwana wa sekolong sa magareng yo a nago le bokgoni e bile o rata go ithuta. Ka baka leo, o hwetša dimaraka tše dibotse.
ELLEN
Ellen o hwetša dimaraka tšeo di fetago tša Janet e bile ke morutwana yo a thopilego sefoka sa dimaraka tše dibotse—eupša o a kopiša ditlhahlobong gomme ga a kgahlegele dithuto tša gagwe gakaalo.
Ge e ba o itše Cal le Ellen—goba batho ba ka moka ba bane—ba atlegile, o ka ba o ela katlego ka dipoelo feela, go sa šetšwe gore di hweditšwe ka ditsela dife.
Ka lehlakoreng le lengwe, ge e ba o kgethile Alex le Janet feela, go ka direga gore o ela katlego ka dika tša motho le mokgwa woo a šomago ka wona. Go a kwagala ge o dira bjalo. Ela hloko mehlala e latelago.
O nagana gore ke’ng seo se ka holago Janet nakong e tlago—gore a hwetše dimaraka tša godimo goba a hlagolele lerato la go ithuta?
O nagana gore se bohlokwa ke’ng baneng ba Alex—gore ba be le dilo ka moka tšeo di rekwago ka tšhelete goba ba be le tate yoo a bontšhago gore o rata go fetša nako a na le bona?
Therešo e sa fetogego: Katlego yeo e sego ya kgonthe e theilwe dilong tšeo di bonwago ka mahlo; mola katlego ya kgonthe yona e theilwe ditekanyetšong tše di nepagetšego.


text:
Kgaolo 26: Jobo o Botegela Modimo
NA O kwela bohloko monna yo a babjago yo o mmonago mo seswantšhong? Leina la gagwe ke Jobo gomme mosadi yo a nago le yena ke wa gagwe. Na o a tseba gore o reng go Jobo? O re go yena: “Roga Modimo o hwe.” Anke re bone gore ke ka baka la eng a ile a bolela bjalo le lebaka leo Jobo a ilego a tlaišega gakaakaa.
Jobo e be e le monna yo a botegago wa go kwa Jehofa. O be a dula nageng ya Utsi yeo e bego e le kgauswi le Kanana. Jehofa o be a rata Jobo kudu, eupša go be go na le motho yo a itšego yo a bego a hloile Jobo. Na o a tseba gore e be e le mang?
E be e le Sathane Diabolo. Gopola gore Sathane ke morongwa yo mobe yo a hloilego Jehofa. O ile a dira gore Adama le Efa ba se ke ba kwa Jehofa gomme a ipotša gore a ka kgona go dira gore batho ka moka ba se ke ba kwa Jehofa. Eupša na o ile a kgona? Aowa. Anke o fo nagana ka banna le basadi ba bantši ba ba botegago bao re ithutilego ka bona. O ka bolela ba bakae ka maina?
Ka morago ga ge Jakobo le Josefa ba hwile kua Egipita, Jobo e ile ya ba yena motho yo a botegelago Jehofa kudu lefaseng ka moka. Jehofa o be a nyaka go bontšha Sathane gore a ka se kgone go dira gore batho ka moka e be ba babe, ka gona o ile a re go yena: ‘Bona Jobo. Bona kamoo a mpotegelago ka gona.’
Sathane a nganga ka gore: ‘Jobo o go botegela ka gobane o mo šegofaditše le gore o na le dilo tše dintši tše dibotse. Eupša ge o ka mo amoga tšona, o tla go roga.’
Ke moka Jehofa a re: ‘Go lokile. Mo amoge tšona. Mo dire dilo ka moka tše mpe tšeo o di nagannego. Re tla bona ge e ba a tla nthoga. Eupša o se ke wa mmolaya.’
Sa pele, Sathane o ile a dira gore batho ba utswe dikgomo le dikamela tša Jobo gomme ba bolaye dinku tša gagwe. Ke moka a bolaya barwa le barwedi ba gagwe ba 10 ka ledimo. Ka morago ga moo, Sathane o ile a otla Jobo ka bolwetši bjo šoro go etša ge o mmona mo seswantšhong. Jobo o ile a tlaišega kudu. Ke ka baka leo mosadi wa gagwe a ilego a re go yena: “Roga Modimo o hwe.” Eupša Jobo ga se a ka a dira bjalo. Le gona bagwera ba gagwe ba bararo ba maaka ba ile ba tla gomme ba mmotša gore go ra gore o be a ile a itshwara gampe. Eupša Jobo o ile a dula a botega.
Se se ile sa thabiša Jehofa kudu gomme ka morago a mo šegofatša go etša ge o ka bona mo seswantšhong. O ile a mo fodiša bolwetši bja gagwe. Jobo o ile a ba le bana ba bangwe ba 10 ba babotse, a ba le dikgomo, dinku le dikamela tše dintši tše di fetago tšeo a bego a na le tšona pele gabedi.
Na ka mehla o tla botegela Jehofa go swana le Jobo? Ge o ka dira bjalo, gona le wena Modimo o tla go šegofatša. O tla kgona go phela ka mo go sa felego ge lefase ka moka e tla ba e le le lebotse kudu go swana le serapa sa Edene.
Jobo 1:1-22; 2:1-13; 42:10-17.
Dipotšišo
- Jobo e be e le mang?
- Sathane o ile a leka go mo dira’ng, eupša na o ile a atlega?
- Jehofa o ile a dumelela Sathane go dira’ng, gona ka baka la’ng?
- Ke ka baka la’ng mosadi wa Jobo a ile a mmotša gore a ‘roge Modimo gomme a hwe’? (Lebelela seswantšho.)
- Bjalo ka ge o bona mo seswantšhong se sa bobedi, Jehofa o ile a šegofatša Jobo bjang, gona ka baka la’ng?
- Ge e ba le rena re botegela Jehofa go swana le Jobo, ke ditšhegofatšo dife tšeo re tlago go di hwetša?
Dipotšišo tša tlaleletšo
- Bala Jobo 1:1-22.
Bakriste lehono ba ka ekiša Jobo bjang? (Jobo 1:1; Bafil. 2:15; 2 Pet. 3:14)
- Bala Jobo 2:1-13.
Ke ditsela dife tše pedi tše di sa swanego tšeo ka tšona Jobo le mosadi wa gagwe ba ilego ba arabela tlaišong ya Sathane? (Jobo 2:9, 10; Die. 19:3; Mika 7:7; Mal. 3:14)
- Bala Jobo 42:10-17.
Ditšhegofatšo tšeo Jobo a ilego a di hwetša di swana bjang le tšeo Jesu a ilego a di hwetša ka baka la ge a ile a botega bophelo bja gagwe ka moka? (Jobo 42:12; Bafil. 2:9-11)
Ditšhegofatšo tšeo Jobo a ilego a di hwetša ka baka la go dula a botegela Modimo di re matlafatša bjang? (Jobo 42:10, 12; Baheb. 6:10; Jak. 1:2-4, 12; 5:11)
Ithute ka mo go oketšegilego
Karata ya Beibele ya Jobo
Mohlala wa Jobo o re nea sebete sa go kgotlelela diteko le ge e le dife tšeo re lebeletšanago le tšona. Taounelouta karata ye ya Beibele gomme o ithute ka mo go oketšegilego.


text:
Thušo Bakeng sa Lapa
Lapa e ka ba lefelo la tšhireletšego leo le nago le lerato le la go tšhabela mathata a letšatši le letšatši. O ka dira gore lapa la gago le be bjalo ka go diriša keletšo e šomago ya Beibele.
Tlhokomedišo: A mangwe a maina a batho bao ba tsopotšwego karolong ya “Banyalani le Batswadi” le ya “Bafsa” a fetotšwe.
Banyalani le Batswadi
Go Lebeletšana le go se Swane
Na o kile wa nagana gore wena le molekane wa gago ga le swanelane?
Ke’ng Seo se ka Dirago Gore Bophelo bja Lapa bo Thabiše?
Ba bangwe ba nagana gore tšhelete e tla dira gore malapa a bona a thabe, eupša na ruri seo ke sona se dirago gore lapa le thabe?
Bafsa
Ke ka Baka la Eng ke Swanetše go Ithuta Leleme le Lengwe?
Ditlhohlo ke dife? Mehola ke efe?
O ka Dira’ng ge o Tlaišwa ke Bomphenyašilo?
Ba ba bantši bao ba tlaišwago ke bomphenyašilo ga ba tsebe gore ba dire eng. Sehlogo se se hlalosa seo se ka dirwago go kaonefatša boemo.
Bana
Hanna o Thušitše Samuele go Hlankela Jehofa
Mošomo wo o tla thuša bana ba mengwaga ya magareng ga e 3 le e 6 go ithuta ka mpho yeo Hanna a bego a e nea Samuele ngwaga o mongwe le o mongwe.
Go Dira Bagwera
Bagwera ba gago e ka ba bomang ka phuthegong?


text:
MOROKAMI (KGATIŠO E ITHUTWAGO) NOVEMBER 2015
Tokollo ye e na le dihlogo tše ithutwago tšeo di tlago go ahlaahlwa ka December 28, 2015 go fihla ka January 31, 2016.
Tlwaetša Ngwana wa Gago go Hlankela Jehofa
Dika tše tharo tšeo Jesu a di dirišitšego ge a be a ruta ba bangwe di ka go thuša go tlwaetša bana ba gago ka katlego.
Tlwaetša Mofsa wa Gago go Hlankela Jehofa
O ka thuša bjang mofsa wa gago go diriša nako ya bofsa go ba le tswalano e botse le Modimo?
Dipotšišo tše Tšwago go Babadi
Ke’ng seo se hlatselago gore motse wa Jeriko ya bogologolo o fentšwe ka morago ga go rakelelwa ka nako e kopana?
Jehofa ke Modimo yo a Nago le Lerato
Jehofa o bontšhitše batho lerato la gagwe bjang?
Na o ‘Rata Moagišani wa Gago ka Mokgwa wo o Ithatago ka Wona’?
O ka diriša taelo ye ya Jesu lenyalong la gago, ka phuthegong le ge o ruta batho ka Beibele.
Nywaga e Lekgolo ya go Buša ga Mmušo wa Modimo!
Ke mekgwa efe e meraro yeo re e dirišitšego go bolela ka Mmušo wa Modimo?


text:
“Ruri Modimo o mo Dirile Morena le Kriste” (Karolo I)
Ke’ng seo se go kgodišago gore Modimo o dirile Jesu Morena le Kriste? Bogela bidio ye gore o ikgopotše bohlatse bjo bo makatšago bja seo.
Ithute ka mo go oketšegilego
Jesu Kriste—Mesia yo a Holofeditšwego
Jesu o ile a phethagatša diporofeto ka moka tša Beibele ka Mesia. Kgonthišetša ka Beibeleng ya gago gore diporofeto tše di ile tša phethagala ka botlalo.
Seo Beibele e se Bolelago ka Mesia
Na o be o tseba gore Beibele e porofetile gore Mesia o be a tla hwa pele a feleletša modiro wa gagwe?
Jesu—Tsela, Therešo le Bophelo
Ka pukung ye, bala ka tiragalo e nngwe le e nngwe yeo e diregilego bophelong bja Jesu yeo e begilwego ka Beibeleng.


text:
KGAOLO 18
Jesu o a Oketšega ge Johane a Fokotšega
MATEO 4:12 MAREKA 6:17-20 LUKA 3:19, 20 JOHANE 3:22–4:3
BARUTIWA BA JESU BA A KOLOBETŠA
JOHANE MOKOLOBETŠI O A GOLEGWA
Ka morago ga go keteka Paseka ka seruthwane sa 30 C.E., Jesu le barutiwa ba gagwe ba tloga Jerusalema. Lega go le bjalo, ga ba boele magaeng a bona kua Galilea. Ba ya nageng ya Judea, moo ba kolobetšago ba bantši. Johane Mokolobetši o be a dutše a dira modiro o swanago mo e ka bago lebaka la ngwaga, le gona ba bangwe ba barutiwa ba gagwe ba sa dutše ba na le yena, mohlomongwe ba moeding wa Noka ya Jorodane.
Jesu yena ga a kolobetše motho—barutiwa ba gagwe ke bona ba kolobetšago ka taelo ya gagwe. Nakong ye ya bodiredi bja Jesu, Jesu gotee le Johane ba ruta Bajuda bao ba itsholago dibeng tšeo di sa dumelelanego le kgwerano ya Molao wa Modimo.—Ditiro 19:4.
Eupša barutiwa ba Johane ba hufegela Jesu le go belaela ka yena go Johane, ba re: “Motho [Jesu] yo a bego a na le wena . . . o a kolobetša gomme bohle ba ya go yena.” (Johane 3:26) Lega go le bjalo, Johane ga a hufege. O thabela ge Jesu a atlega e bile o nyaka gore le barutiwa ba gagwe ba thabele seo. Johane o ba gopotša ka gore: “Lena ka noši le a ntlhatsela gore ke itše: Ga se nna Kriste, eupša ke romilwe pele ga yena yoo.” O nea seswantšho ka taba ye ka tsela yeo ka moka ga bona ba kgonago go kwešiša, o re: “Yo a nago le monyadiwa ke monyadi. Lega go le bjalo, mogwera wa monyadi ge a ema kgauswi le yena gomme a mo kwa, o thaba kudu ka baka la lentšu la monyadi. Ka gona, lethabo le la ka le phethegile.”—Johane 3:28, 29.
Johane, go swana le mogwera wa monyadi, o ile a thaba dikgweding tše fetilego ge a be a tsebiša barutiwa ba gagwe Jesu. Ba bangwe ba bona ba ile ba latela Jesu gomme ge nako e dutše e eya ba be ba tla tlotšwa ka moya o mokgethwa. Johane gape o nyaka gore bao e lego barutiwa ba gagwe ba latele Jesu. Ge e le gabotse, morero wa Johane ke go lokiša tsela bakeng sa bodiredi bja Kriste. Johane o a hlalosa o re: “Yena yoo o swanetše go tšwela pele a oketšega, eupša nna ke swanetše go tšwela pele ke fokotšega.”—Johane 3:30.
Johane yo mongwe, yo a thomilego go latela Jesu pejana, ka morago o ile a ngwala mabapi le moo Jesu a tšwago gona le tema e kgolo yeo a e kgathago phološong ya batho, a re: “Yo a tšwago godimo o okametše ba bangwe ka moka. . . . Tate o rata Morwa gomme o gafetše dilo ka moka diatleng tša gagwe. Yo a dumelago go Morwa o na le bophelo bjo bo sa felego; yo a sa kwego Morwa a ka se ke a bona bophelo, eupša kgalefo ya Modimo e dula e le go yena.” (Johane 3:31, 35, 36) A therešo e bohlokwa kudu yeo batho ba swanetšego gore ba e tsebe!
Ka moragonyana ga ge Johane Mokolobetši a ahlaahlile gore tema yeo a e kgathago gotee le modiro wa gagwe di swanetše go fokotšega, o golegwa ke Kgoši Heroda. Heroda o tšere Herodiase, mosadi wa Filipi yo e lego ngwanabo ka motswadi o tee, gomme a mo nyala. Ge Johane a pepentšha tiro ya gagwe ya bootswa phatlalatša, Heroda o mo lahlela kgolegong. Ge Jesu a ekwa ka go golegwa ga Johane, o tloga Judea le barutiwa ba gagwe “a ya Galilea.”—Mateo 4:12; Mareka 1:14.


text:
THUŠO BAKENG SA LAPA | BATSWADI
Kamoo o ka Rutago Bafsa go Diriša Inthanete ka Šedi
TLHOHLO
Dipego tša ditaba di go nea kgopolo ya gore Inthanete e tletše ka bomphenyašilo ba Inthaneteng, batho bao ba gobošago ka tša thobalano le mahodu a boitsebišo. O na le lebaka le le kwagalago la gore o tshwenyege: Ngwana wa gago yo a lego mahlalagading o dula a le inthaneteng e bile go bonagala a sa lemoge dikotsi.
O ka ruta ngwana wa gago yo a lego mahlalagading go diriša Inthanete ka šedi. Lega go le bjalo, sa pele, ela hloko dilo tše dingwe tšeo o swanetšego go di tseba mabapi le seo se diregago Inthaneteng.
SEO O SWANETŠEGO GO SE TSEBA
Bafsa ba ka tsena Inthaneteng ka didirišwa tša elektroniki. Molao wa gore khomphutha e dule moo e bonwago ke batho ka moka o sa dutše o le bohlokwa. Eupša ka go diriša thabolete goba smartphone yeo e kgokaganego le Inthanete, ngwana wa gago a ka tsena Inthaneteng go feta le ge e le neng pele—e bile o sa mmone.
Bafsa ba bangwe ba senya nako e ntši Inthaneteng. Ngwanenyana wa nywaga e 19 o dumela ka gore: “Ke bula khomphutha ka maikemišetšo a go bala melaetša ka metsotso e mehlano feela eupša ka feleletša ke bogetše dibidio ka diiri tše ntši. Ke tloga ke swanetše go itshwara.”
Bafsa ba ka utolla tsebišo e bohlokwa kudu Inthaneteng go sa hlokagale. Batho bao ba nago le maikemišetšo a mabe ba ka diriša dilo tšeo mofsa a di ngwadilego inthaneteng le dinepe tša gagwe go hwetša tsebišo ya mabapi le moo a dulago gona goba moo a tsenago gona sekolo gotee le dinako tšeo go sego motho ka gae.
Bafsa ba bangwe ga ba lemoge ditlamorago tša seo ba se pharago Inthaneteng. Dilo tšeo di pharwago Inthaneteng di dula Inthaneteng. Ka dinako tše dingwe ditaba tše di ngwadilwego tšeo di lešago dihlong le dinepe di ka hwetšwa ka morago—ka mohlala, ke mothwadi yo a dirago nyakišišo ka motho yo a kgopelago mošomo.
Go sa šetšwe mathata a ka moka, gopola se: Inthanete ga se lenaba la gago. Go e na le moo, mathata a bakwa ke go se diriše Inthanete ka bohlale.
SEO O KA SE DIRAGO
Ruta ngwana wa gago dilo tšeo di tlago pele le bokgoni bja go diriša nako. Go ba motho yo mogolo le yo a nago le maikarabelo go akaretša go ithuta go dira dilo tše bohlokwa pele. Poledišano ya lapa, mošomo wa gae wa sekolo le mediro ya ka gae di bohlokwa go feta go fetša nako o diriša Inthanete ntle le morero. Ge e ba o tshwenywa ke nako yeo ngwana wa gago a e fetšago a le Inthaneteng, gona mmeele mellwane—mohlomongwe ka go mmeela nako ge e ba go nyakega.—Molao wa motheo wa Beibele: Bafilipi 1:10.
Ruta ngwana wa gago go naganišiša pele a phara selo Inthaneteng. Thuša ngwana wa gago go ipotšiša dipotšišo tše bjalo ka tše: Na seo ke nyakago go se ngwala se ka kgopiša motho yo mongwe? Senepe se se tla dira gore batho ba ntebelele bjang? Na ke tla lewa ke dihlong ge e ba batswadi ba ka goba batho ba bangwe ba bagolo ba ka bona senepe se goba seo ke se ngwadilego? Ba tla re’ng ka nna ge e ba ba ka di bona? Ke be ke tla lebelela bjang motho yo a ngwadilego selo sa mohuta wo goba a pharilego senepe sa mohuta wo?—Molao wa motheo wa Beibele: Diema 10:23.
Ruta ngwana wa gago go phela ka ditekanyetšo tša boitshwaro—e sego ka melao feela. O ka se kgone go bona selo se sengwe le se sengwe seo ngwana wa gago a se dirago. Le gona, pakane ya gago ka ge o le motswadi ga se go laola bana ba gago eupša ke go ba thuša go “[tlwaetša] matla a bona a go hlatha ka go a diriša, e le gore ba kgethologanye se se nepagetšego le se se fošagetšego.” (Baheberu 5:14) Ka gona, go e na le go rarolla dilo ka go gatelela melao le go mo otla, ruta ngwana wa gago go ba le boitshwaro. Ngwana wa gago o nyaka go tsebega bjang? Ke dika dife tšeo a nyakago go tsebja ka tšona? Pakane ya gago ke go thuša ngwana wa gago go dira diphetho tše bohlale, go sa šetšwe gore wena o gona goba ga o gona.—Molao wa motheo wa Beibele: Diema 3:21.
“Bana ba tseba kudu ka thekinolotši. Batswadi ba tseba kudu ka bophelo”
Go fetleka Inthanete go swana le go otlela koloi, go nyaka gore motho a be le kahlolo e botse—e sego feela bokgoni bja tša thekinolotši. Ka baka leo, tlhahlo ya gago bjalo ka motswadi e bohlokwa kudu. Go oketša moo, setsebi sa tša tšhireletšego Inthaneteng e lego Parry Aftab se dumela gore: “Bana ba tseba kudu ka thekinolotši. Batswadi ba tseba kudu ka bophelo.”
Ithute ka mo go oketšegilego
Hlalefa ge o Dira Bagwera Inthaneteng
Ipshine ka go e diriša eupša o hlokomele ge o bolela le bagwera ba gago inthaneteng.
Ke’ng Seo ke Swanetšego go se Tseba ka go Ngwalelana Melaetša?
Go ngwalelana melaetša go ka senya segwera le botumo bja gago. Hwetša gore bjang.


text:
DIRA SOHLE BODIREDING
Go Kaonefatša Bokgoni bja Rena Bodireding—Itirele Thero ya go Sepediša Makasine
LEBAKA LEO GO LEGO BOHLOKWA: Gaešita le ge dithero tša mohlala tšeo di tšwelelago pukwaneng ye di re nea ditšhišinyo tšeo di holago, dithero tše e fo ba mehlala. Diriša mantšu a gago. O ka diriša thero e fapanego goba wa kgetha sehlogo se sengwe seo se tlago go kgahla batho ba tšhemong ya gabo lena. Ge e ba go le bjalo, ka morago ga ge o badile makasine, o hlahlobile dithero tša mohlala le go bogela bidio ya dipontšho, gona o ka diriša ditšhišinyo tše di latelago e le gore o itirele thero.
KAMOO O KA DIRAGO SE:
Ipotšiše gore: ‘Na ke nyaka go diriša e nngwe ya dithero tša mohlala?’
EE
Lokišetša matseno a gago. Ka morago ga go dumediša, ka boripana bolela lebaka la ketelo ya gago. (Ka mohlala, o ka re: “Ke tlile mo ka baka la . . . ”)
Nagana kamoo o tlago go rola potšišo, lengwalo le kgatišo yeo o e sepedišago. (Ka mohlala: Ge o rola lengwalo, o ka re: “Karabo e kgotsofatšago ya potšišo yeo o ka e hwetša lengwalong le.”)
AOWA
Kgetha sehlogo seo se go kgahlago le seo o naganago gore se tla kgahla batho ba tšhemong ya gabo lena
Kgetha potšišo yeo e tla dirago gore mong wa ntlo a nagane le yeo e tla dirago gore le boledišane, eupša e se ke ya ba yeo e mo lešago dihlong. (Ka mohlala: O ka diriša dipotšišo tšeo di tšwelelago go letlakala 2 la dimakasine tša rena.)
Kgetha lengwalo le o tlago go le bala. (Ge e ba o sepediša Phafoga! go tšwa go wena ge e ba o nyaka go bala lengwalo, ka ge makasine wo o ngwaletšwe bao ba nago le tsebo e nyenyane ka Beibele e bile ba ka ba ba sa bote bodumedi.)
Nagana lefoko goba a mabedi ao a tla thušago mong wa ntlo go bona kamoo a ka holwago ke go bala sehlogo seo
BOEMONG LEGE ELE BOFE
Lokišetša potšišo yeo o tlago go e araba leetong la go boela
Ngwala dintlha tšeo di tlago go go thuša go gopola seo o nyakago go tlo se bolela nakong e tlago


text:
Tlhatlamano ya Dihlogo tša Morokami tša 2013
Yeo e bontšhago kgwedi ya tokollo yeo sehlogo se tšwelelago go yona
BEIBELE
BEIBELE E FETOŠA MAPHELO
‘Ga ke sa Ikwa Eka ke Swanetše go Fetoša Lefase’ (J. Sylgren), 7/1
‘Ke Ile ka Naganišiša Gore Bophelo bja ka bo be bo Lebile Kae’ (A. Hancock), 8/1
‘Mafelelong ke Hweditše Tokologo ya Kgonthe’ (B. Hewitt), 1/1
BOPHELO LE DIKA TŠA BOKRISTE
Boledišana le Ngwana yo a Lego Mahlalagading Ntle le go Ngangišana le Yena, 11/1
Go Dirišana le Bao ba Lego ka Ntle ga Lapa la Lenyalo la Bobedi, 5/1
DIHLATSE TŠA JEHOFA
Ba Ile ba Ema ba Tiile “Nakong ya Moleko” (Ntwa ya Pele ya Lefase), 5/15
‘Ke be ke Etša Khudu ka Legaping’ (dintlo tša dikoloyana), 11/15
‘Lentšu la Modimo ke Therešo!’ Dikopano tša Selete, 5/1
DIHLOGO TŠE ITHUTWAGO
Badiši ba Šupago le Bakgomana ba Seswai—Seo ba se Bolelago go Rena Lehono, 11/15
Bagolo ba Bakriste ke ‘Badirišanigotee le Rena Gore re Thabe,’ 1/15
Bobulamadibogo bo Matlafatša Tswalano ya Rena le Modimo, 9/15
Dira Dilo ka go Dumelelana le Thapelo ya Jesu e Lerato, 10/15
Dira Gore Pelo ya Gago e Thabele Dikgopotšo tša Jehofa, 9/15
Ikhole Gomme o Hole ba Bangwe ka go Diriša Lentšu la Modimo, 4/15
“Ke Mang yo Ruri e Lego Mohlanka yo a Botegago le wa Temogo?” 7/15
Le Hlokomeleng Mohuta wa Batho Bao le Swanetšego go ba Bona, 8/15
O se ke wa Dumelela Selo se go Thibela go Hwetša Kgodišo, 2/15
O se ke wa Dumelela Selo se go Tloša Kgauswi le Jehofa, 1/15
Seo re ka Ithutago Sona Thapelong Yeo e Lokišeditšwego Gabotse, 10/15
Šireletša Bohwa bja Gago ka go Dira Diphetho tše Bohlale, 5/15
Tšeela Godimo go Botega ga Jehofa le go Lebalela ga Gagwe, 6/15
Tšeela Godimo go Nea ga Jehofa le go ba ga Gagwe le Tekatekano, 6/15
DIPHIHLELO
Go Dira Gore go Hlankela Jehofa e be Mošomo wa ka (B. Walden), 12/1
Go kwa Jehofa go Ntlišeditše Ditšhegofatšo tše Dintši (E. Piccioli), 6/15
Jehofa ‘o Nthwalela Morwalo Letšatši le Letšatši’ (M. du Raan), 8/15
Lebaka Leo Maphelo a Rena a Nago le Morero wa Kgonthe (P. Smith), 5/15
Nywaga e Masomehlano re le Kgauswi le Arctic Circle (A. le A. Mattila), 4/15
Re be re Ikemišeditše go Hlankela Jehofa Kae le Kae (M. le J. Hartlief), 7/15
DIPOTŠIŠO TŠE TŠWAGO GO BABADI
Na Baisiraele ba be ba bolaya disenyi ka go di fega koteng? 5/15
Na batswadi ba Bakriste ge ba le dibokeng ba ka dula le ngwana wa bona yo a kgaotšwego? 8/15
JEHOFA
Maaka Ao a Dirago Gore go Bonagale Eka Modimo ga a Ratege, 11/1
JESU KRISTE
TŠE DI TSWAKANEGO
Diswantšho tša Batho Bao ba sa Aparago —Na ga di Kotsi Goba na ke Mpholo? 8/1
Kamoo Bajuda ba Lekgolong la Pele ba Bego ba Lokišeletša Bahu Bakeng sa go Bolokwa, 3/1
Lebaka Leo Baanegwa ba Bangwe ba ka Beibeleng ba sa Bitšwego ka Maina, 8/1
Na Tempele ya Jerusalema e Ile ya Agwa Lefsa ka Morago ga 70 C.E.? 4/15


text:
Kakaretšo ya Ditaba tša Molao Nageng ya Armenia
Dihlatse tša Jehofa di na le tokologo ya borapedi le go dira mediro ya tšona ya bodumedi Nageng ya Armenia di sa thibelwe ke selo. Dihlatse di ile tša ba bodumedi bjo bo lego molaong nageng ye ka October 2004.
Pele ga October 2013, bothata bjo bogolo bjo Dihlatse di bego di lebane le bjona nageng ya Armenia e be e le gore mmušo ga o dumelele badudi ba moo go dira mediro e mengwe yeo e sego ya bošole ka ge lenaneo le le le ka tlase ga taolo ya mašole le go otla bao ba ganago go tsenela bošole. Ga e sa le go tloga ka 1993, masogana a makgolokgolo a Dihlatse ao a bego a gana go tsenela bošole ka baka la letswalo a ile a golegwa mengwaga e mentši mola a mangwe a ile a kgotlelela go swarwa gampe dikgolegong. Mafelelong ka di-8 tša June, 2013, Armenia e ile ya dira gore Melao ya go Dira Mediro e Mengwe yeo e Sego ya Bošole e dumelelane le melao ya Yuropa. Ka di-23 tša October, 2013, Khomišene ya Repabliki ya Armenia e ile ya dumelelana le kgopelo ya mathomo ya Dihlatse tša Jehofa tše 57 ya go dira mediro e mengwe yeo e sego ya bošole. Lenaneo le le ile la atlega, ka ge le ile la dumelela Dihlatse gore di hlankele naga ya tšona le go dula di e na le letswalo le lebotse.
Le ge go ile gwa ba le phetogo ye e botse, Dihlatse tša Jehofa di sa dutše di kgethollwa. Mebasepala e sa dutše e gana go nea Dihlatse mangwalo a go aga meago ya yona ya borapedi, lefapha la tša kgwebo le lona le lefiša Dihlatse metšhelo ya godimo ge di hwetša dipuku tša bodumedi bja tšona tšeo di tšwago dinageng tše dingwe, le gona batho bao ba sa di ratego ba bolela maaka ka tšona mekerong ya ditaba. Dihlatse tša Jehofa di ile tša kgopela thušo dikgorong tša tsheko tša naga le dikgorong tša dinageng tše dingwe gore go rarollwe bothata bjo.


text:
Ditaba tše Dibotse tše di Tšwago go Modimo!
Ditaba tše dibotse tše di tšwago go Modimo ke eng? Ke ka baka la’ng re ka e dumela? Poroutšha ye e araba dipotšišo tše tlwaelegilego tša Beibele.
Kamoo Poroutšha ye e ka go Holago ka Gona
Poroutšha ye e tla go thuša go ithuta ka go lebanya Beibele, e lego Lentšu la Modimo. Bona kamoo o ka dirišago Beibele ya gago go hwetša ditšhupetšo tša mangwalo.
Ditaba tše Dibotse ke Eng?
Ithute seo se bolelwago ke ditaba tše dibotse, ke ka baka la eng di akgofile, le gona ke eng seo o swanetšego go se dira.
Modimo ke Mang?
Na Modimo o na le leina le gona na o na le taba le rena?
Na ruri Ditaba tše Dibotse di tšwa go Modimo?
Re ka tseba bjang ge e ba molaetša wa Beibele e le therešo?
Jesu Kriste ke Mang?
Ithute lebaka leo Jesu a ilego a hwa, seo se bolelwago ke topollo, le gore ke eng seo Jesu a se dirago gona bjale.
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.
Go na le Kholofelo Efe ka Bahu?
Go direga eng ka rena ge re ehwa? Na re tla ka ra bona baratiwa ba rena bao ba hwilego?
Mmušo wa Modimo ke Eng?
Kgoši ya Mmušo wa Modimo ke mang, gomme ke eng seo Mmušo woo o tlago go se fihlelela?
Ke ka Baka la Eng Modimo a Dumelela Bobe le Tlaišego?
Bobe bo thomile bjang, gona ke ka baka la eng Modimo a ile a dumelela gore bo tšwele pele? Na tlaišego e tla ka ya fela?
Lapa la Gago e ka ba Leo le Thabilego Bjang?
Jehofa, Modimo yo a thabilego, o nyaka gore lapa le thabe. Hwetša keletšo e šomago e tšwago ka Beibeleng bakeng sa banna, basadi, batswadi le bana.
O ka Lemoga Borapedi bja Therešo Bjang?
Na go na le bodumedi bjo tee feela bja therešo? Ela hloko maswao a mahlano ao a bontšhago borapedi bja therešo.
Melao ya Motheo ya Beibele e re Hola Bjang?
Jesu o hlalositše lebaka leo re hlokago tlhahlo le melao ya motheo e mebedi ya Beibele yeo e lego bohlokwahlokwa.
O ka Batamela Kgauswi le Modimo Bjang?
Tseba ge e ba Modimo a theetša dithapelo ka moka, re swanetše go rapela bjang, le gona ke eng seo re ka se dirago go batamela kgauswi le Modimo.
Ditaba tše Dibotse ka Bodumedi ke Dife?
Na go tla tla nako yeo ka yona batho ka moka ba tlago go kopana gotee go rapela Modimo wa therešo?
Ke ka Baka la Eng Modimo a Ena le Mokgatlo?
Beibele e re botša lebaka le kamoo Bakriste ba therešo ba rulagantšwego
Ke ka Baka la Eng o Swanetše go Tšwela Pele o Ithuta?
Go tseba ga gago Modimo le Lentšu la gagwe go ka hola ba bangwe bjang? O ka ba le tswalano efe le Modimo?


text:
PUKWANA YA SEBOKA SA BOPHELO BJA RENA LE BODIREDI BJA BOKRISTE APRIL 2016
Dithero tša Mohlala
Ditšhišinyo tša go sepediša Phafoga! le puku ya Seo Beibele e se Rutago. Diriša mehlala ye go itirela dithero.
MAHUMO AO A LEGO KA LENTŠUNG LA MODIMO
Kgothatša le go Matlafatša ba Bangwe ka Mantšu a Botho
Bagwera ba bararo ba Jobo ga se ba mo homotša eupša ba ile ba mo gateletša le go feta ka ditatofatšo tša maaka tšeo di sego botho. (Jobo 16-20)
BOPHELO BJA BOKRISTE
Sedirišwa se Sefsa sa go Thoma Dipoledišano
Thoma ditaba tša Beibele ka sehlogo seo se rego “Beibele e re Re’ng?”
MAHUMO AO A LEGO KA LENTŠUNG LA MODIMO
Jobo o Ile a Lwantšha Dikgopolo tše di Fošagetšego
Bapetša a mangwe a maaka a Sathane le maikwelo a Jehofa ka rena. (Jobo 21-
MAHUMO AO A LEGO KA LENTŠUNG LA MODIMO
Jobo e be e le Mohlala wa go Botega
Jobo o be a ikemešeditše go latela ditekanyetšo tša boitshwaro tša Jehofa Modimo le go ekiša toka ya gagwe. (Jobo 28-32)
MAHUMO AO A LEGO KA LENTŠUNG LA MODIMO
Mogwera wa Kgonthe o Nea Keletšo e Agago
Ekiša tsela e lerato yeo ka yona Elihu a ilego a dirišana le mogwera wa gagwe Jobo. (Jobo 33-37)
DIRA SOHLE BODIREDING
Lesolo la go Laletša Batho Kopanong
Dilo tšeo o swanetšego go dula o di gopola ge o aba ditaletšo tša kopano. Itlwaetše thero ya mohlala.
BOPHELO BJA BOKRISTE
Dikgopotšo tša Kopano
Nagana ka ditsela tšeo ka tšona o ka bontšhago ba bangwe lerato dikopanong tša Dihlatse tša Jehofa.


text:
Go Babadi ba Rena
Makasine wo o o balago gona bjale o thomile go gatišwa ka July 1879. Dinako di fetogile ga e sa le go tloga ka nako yeo—gomme go bjalo le ka makasine wo. (Bona diswantšho tše di lego ka mo godimo.) Go thoma ka tokollo ye, o tla lemoga diphetogo tše oketšegilego tseleng yeo Morokami o rulaganywago ka yona. Diphetogo tšeo e tla ba dife?
Dinageng tše dintši, batho ba bantši ba rata go dira nyakišišo Inthaneteng. Gabonolo feela, ba ka hwetša tsebišo yeo e hwetšwago feela Inthaneteng. Dipuku tše dintši, dimakasine le dikuranta di ka balwa Inthaneteng.
Ka ge batho ba bantši ba rata go bala Inthaneteng, re sa tšwa go mpshafatša Wepesaete ya rena ya www.jw.org, go dira gore e ipiletše le gore go be bonolo go e diriša. Bao ba etelago Wepesaete ye ba ka bala dikgatišo tšeo di tšwelelago ka maleme a fetago a 430. Lega go le bjalo, go thoma kgweding ye, bao ba etelago Wepesaete ya rena ba ka bala dihlogo tšeo di bego di gatišwa ka mehla dimakasineng tša rena eupša ga bjale di tla hwetšwa feela Wepesaeteng ya rena. *
Ka ge dihlogo tše dintši di tla hwetšwa Inthaneteng feela, kgatišo ya batho bohle ya Morokami e tla fokotšwa go tloga go matlakala a 32 go ya go a 16, go thoma ka tokollo ye. Morokami ga bjale o šetše o gatišwa ka maleme a 204. Ka baka la ge kgatišo ye e fokoditšwe, ga bjale e ka fetolelwa ka maleme a oketšegilego.
Re holofela gore diphetogo tše di tla re thuša go fihlelela batho ba oketšegilego ka molaetša wa Beibele o phološago maphelo. Re ikemišeditše go tšwela pele re nea tsebišo e humile yeo e fahlošago le e ipiletšago—bobedi ka dikgatišo le ka Inthanete—go thuša babadi ba rena ba bantši bao ba hlomphago Beibele e bile ba nyaka go tseba seo ge e le gabotse e se rutago.
Bagatiši
^ ser. 5 Gare ga dihlogo tšeo di tšwelelago feela Inthaneteng go ka hwetšwa dihlogo tše di latelago: “Bakeng sa Bafsa,” seo se huperego mediro ya thuto ya Beibele yeo e lebišitšwego go bafsa, le “Seo ke Ithutago Sona ka Beibeleng,” e lego lelokelelo la dihlogo leo le diretšwego batswadi gore ba le bale le bana ba nywaga e meraro le ya ka tlase.


text:
KAROLO 1
“Yo Matla a Maxolo”
Karolong ye re tla hlahloba dipego tša Beibele tšeo di hlatselago matla a Jehofa a go bopa, a go senya, a go šireletša le a go tsošološa. Go kwešiša kamoo Jehofa Modimo yo a nago le “matla a maxolo,” a dirišago “matla” a gagwe ka gona go tla tlatša dipelo tša rena ka tlhompho.—Jesaya 40:26.
KAROLONG YE
KGAOLO 4
“Jehofa o na le . . . Matla a Magolo”
Na matla a Modimo a swanetše go dira gore re mmoife? Karabo ya ee le ya aowa di nepagetše.
KGAOLO 5
Matla a Tlholo—“E a Dirilego Legodimo le Lefase”
Go tloga go letšatši la rena le legolo go ya go nonyana e nyenyane ya hummingbird, tlholo ya Modimo e ka re ruta selo se itšego se bohlokwa ka yena.
KGAOLO 6
Matla a Senyago—“Jehofa ke Monna wa Tlhabano”
Ke bjang “Modimo wa khutšo” a lwago ntwa ya Modimo?
KGAOLO 7
Matla a Šireletšago—“Modimo ke Setšhabelo sa Rena”
Modimo o šireletša bahlanka ba gagwe ka ditsela tše pedi, eupša e nngwe e bohlokwa kudu.
KGAOLO 8
Matla a Tsošološo—Jehofa o ‘Dira Dilo ka Moka tše Mpsha’
Jehofa o šetše a tsošološitše borapedi bjo bo sekilego. O tla tsošološa’ng nakong e tlago?
KGAOLO 9
‘Kriste yo e Lego Matla a Modimo’
Mehlolo le dithuto tša Jesu Kriste di bontšha’ng ka Jehofa?
KGAOLO 10
“Bang Baetši ba Modimo” Mokgweng wa Lena wa go Diriša Matla
O ka ba o na le matla a mantši go feta kamoo o naganago ka gona—o ka a diriša gabotse bjang?


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Uganda
808 Lubowa Estate Road
Lubowa
KAMPALA
UGANDA
+256 41-4-201-194
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea metsotso e 30
Mešomo yeo e dirwago
Go fetolelwa dikgatišo tše di theilwego Beibeleng ka maleme a seswai a nageng yeo e lego: Seacholi, Seateso, Selhukonzo, Seluganda, Selugbara, Semadi, Serunyankore le Serutoro.


text:
KGAOLO YA LESOMEŠUPA
“Bona, Nna Lekgoba la Jehofa!”
1, 2. (a) Maria o ile a dumedišwa bjang ke motho yo a sa mo tsebego? (b) Maria o ile a swanelwa ke go dira phetho efe gona e ile ya fetoša bjang bophelo bja gagwe?
MARIA o ile a makala ge a bona moeng a tsena ka gabo. Moeng yo o be a sa nyake tatagwe goba mmagwe. O be a tlile go tlo bona Maria! Maria o be a kgodišegile gore moeng yo o be a sa tšwe Natsaretha. Go be go se thata go bona batho bao ba sa dulego moo ka ge motse wa gabo e be e le o monyenyane. Yo yena o be a tloga a fapane le badudi ba moo. O ile a dumediša Maria ka tsela e sa tlwaelegago, a re: “Dumela, wena yo a ratilwego kudu, Jehofa o na le wena.”
2 Ge Beibele e re botša ka Maria, e re ke morwedi wa Heli, yo a tšwago motseng wa Natsaretha kua Galilea. Beibele e re tsebiša yena ka nako yeo a swanetšego go dira diphetho tša bohlokwa. O be a beeleditšwe go tlo nyalwa ke Josefa wa mmetli, e lego monna yo a sego a huma eupša e le yo a nago le tumelo. Ka gona, go be go bonagala eka o be a tseba seo a tlago go se dira bophelong
3, 4. E le gore re tsebe Maria, re swanetše go hlokomologa’ng gomme re hlokomele’ng?
3 Batho ba bantši ba makatšwa ke gore Beibele ga e re botše mo gontši ka Maria. E re botša mo gonyenyane ka setlogo sa gagwe le semelo sa gagwe gomme ga e re botše selo ka ponagalo ya gagwe. Lega go le bjalo, seo Lentšu la Modimo le se bolelago ka yena se tloga se utolla mo gontši.
4 E le gore re tsebe Maria, re swanetše go hlokomologa dikgopolo tše dintši ka yena tšeo di rutwago madumeding a fapafapanego. Re hlokomologe le diswantšho tša gagwe tše dintši tšeo di thadilwego, tšeo di dirilwego ka mmabole goba samente. Le gona a re hlokomologeng dithuto tše di raraganego tšeo di rutwago ka mosadi yo yoo a ikokobeditšego tšeo di dirilego gore a newe direto tše di mo godišago tše bjalo ka “Mmago Modimo” le “Kgošigadi ya Legodimo.” Go e na le moo, anke re lebišeng tlhokomelo go seo ge e le gabotse Beibele e se utollago ka yena. E re nea kwešišo ya bohlokwa kudu mabapi le tumelo ya gagwe le kamoo re ka e ekišago ka gona.
Maria o Etelwa ke Morongwa
5. (a) Re ka ithuta’ng ka Maria tseleng yeo a ilego a arabela ka yona tumedišong ya Gabariele? (b) Ke thuto efe e bohlokwa yeo re ka ithutago yona go Maria?
5 Moeng wa Maria e be e se motho. E be e le morongwa Gabariele. Ge a be a bitša Maria gore ke “yo a ratilwego kudu,” Maria o ile a “tshwenywa kudu” ke mantšu ao gomme a thoma go ipotšiša ka tumedišo ye e sa tlwaelegago. (Luka 1:29) O be a ratilwe kudu ke mang? Maria o be a sa letela gore a ratwe kudu ke batho. Eupša morongwa o be a bolela ka go ratwa ke Jehofa Modimo. Seo e be e le sa bohlokwa go Maria. Lega go le bjalo, ga se a ka a phetha ka boikgantšho gore o be a ratwa ke Modimo. Ge e ba re nyaka go ratwa ke Modimo, re sa phethe ka boikgantšho gore o šetše a re rata, re tla ithuta thuto ya bohlokwa yeo Maria a ilego a e kwešiša ka mo go feletšego. Modimo o ganetša bao ba ikgogomošago, eupša o rata le go thekga bao ba ikokobeditšego.
Maria ga se a ikgantšha ka gore o be a ratwa ke Modimo
6. Morongwa o ile a nea Maria kabelo efe e kgethegilego?
6 Go be go tla nyakega gore Maria a be le boikokobetšo bjo bjalo, ka gobane morongwa o ile a mo nea kabelo e kgethegilego yeo a bego a sa nagane gore a ka e newa. O ile a mo hlalosetša gore o be a tla belega ngwana yo e bego e tla ba yo bohlokwa kudu gare ga batho ka moka. Gabariele o itše: “Jehofa Modimo o tla mo nea sedulo sa bogoši sa Dafida tatagwe, o tla buša e le Kgoši ntlong ya Jakobo ka mo go sa felego gomme Mmušo wa gagwe o ka se fele.” (Luka 1:32, 33) Maria o swanetše go ba a be a tseba seo Modimo a se holofeditšego Dafida nywageng e fetago e sekete pele ga moo
7. (a) Potšišo ya Maria e ile ya utolla’ng ka yena? (b) Bafsa ba ka ithuta’ng go Maria?
7 Go oketša moo, morongwa yoo o ile a mmotša gore morwa wa gagwe o be a tla “bitšwa Morwa wa Yo Godimodimo.” Ke bjang mosadi yo e lego motho a ka belegago Morwa wa Modimo? Ge e le gabotse, Maria o be a ka belega morwa bjang? O be a beeleditšwe ke Josefa eupša o be a se a hlwa a mo nyala. Maria o ile a botšiša potšišo ye ka go lebanya: “Se se tla direga bjang, gobane ga se ka ka ka robala le monna?” (Luka 1:34) Ela hloko gore Maria o boletše ka bokgarebe bja gagwe ka ntle le go lewa ke dihlong. Go e na le moo, o be a tšeela godimo bohlweki bja gagwe. Lehono, bafsa ba bantši ba fagahlela go lahla bokgarebe goba bosogana bja bona gomme ba akgofela go kwera bao ba sa dirego bjalo. Ruri lefase le fetogile. Lega go le bjalo, Jehofa ga se a fetoga. (Mal. 3:6) Go swana le mehleng ya Maria, o tšeela godimo bao ba kgomarelago melao ya gagwe ya boitshwaro.
8. Le ge Maria a be a sa phethagala, o be a ka belega bjang ngwana yo a phethagetšego?
8 Gaešita le ge e be e le mohlanka yo a botegago wa Modimo, Maria e be e le motho yo a sa phethagalago. Ka gona, o be a ka belega bjang ngwana yo a phethagetšego, e lego Morwa wa Modimo? Gabariele o hlalositše gore: “Moya o mokgethwa o tla theogela go wena gomme matla a Yo Godimodimo a tla go aparetša. Ka baka leo, le yo a tlago go belegwa o tla bitšwa yo mokgethwa, Morwa wa Modimo.” (Luka 1:35) Go ba yo mokgethwa go bolela “go hlweka,” “go seka,” “go kgethega.” Gantši batho ba fetišetša boemo bja bona bja go se hlweke le bja go ba badiradibe baneng ba bona. Lega go le bjalo, tabeng ye Jehofa o be a tla dira mohlolo wa moswananoši. O be a tla fetišetša bophelo bja Morwa wa gagwe ka popelong ya Maria go tšwa legodimong gomme a diriše matla a gagwe a šomago goba moya o mokgethwa go “aparetša” Maria, e le gore a šireletše ngwana sepatsong le ge e le sefe sa sebe. Na Maria o ile a dumela kholofetšo ya morongwa? O ile a arabela bjang?
Karabelo ya Maria go Gabariele
9. (a) Ke ka baka la’ng batho bao ba belaelago pego ya Maria ba fošitše? (b) Gabariele o ile a matlafatša tumelo ya Maria bjang?
9 Batho bao ba belaelago mohlolo wo, go akaretša le borathutatumelo ba bangwe ba Bojakane, ba thatafalelwa ke go dumela gore kgarebe e ka belega ngwana. Go sa šetšwe thuto ka moka yeo ba nago le yona, ba palelwa ke go kwešiša therešo ye e bonolo. Go etša ge Gabariele a boletše, “go Modimo ga go mantšu ao a ka se phethagatšwego.” (Luka 1:37) Maria o ile a amogela mantšu a Gabariele e le therešo, ka gobane e be e le kgarebe yeo e nago le tumelo e matla. Lega go le bjalo, Maria e be e se madumelatšohle. Go etša motho le ge e le ofe yo a kgonago go nagana, Maria o be a nyaka bohlatse bjoo a bego a ka thea tumelo ya gagwe go bjona. Gabariele o ile a mo nea bohlatse bjo bjalo. O ile a mmotša ka motswalo wa gagwe yo a tšofetšego e lego Elisabetha, yo a tsebilwego ka nako e telele e le moopa. Modimo o be a dirile gore a ime ka mohlolo!
10. Ke ka baka la’ng re sa swanela go phetha ka gore kabelo ya Maria e be e sa boifiše e bile e se thata?
10 Maria o be a tla dira’ng ga bjale? O be a sa tšwa go newa kabelo ya gagwe gomme o be a na le bohlatse bja gore Modimo o be a tla dira sohle seo Gabariele a se boletšego. Ga se ra swanela go phetha ka gore kabelo ye e kgethegilego ga se ya mmakela mathata goba go mo dira gore a boife. Ka mohlala, o be a swanetše go naganišiša ka go beeletšwa ga gagwe ke Josefa. Na Josefa o be a sa tlo nyala Maria ka morago ga go kwa gore o imile? Bothata bjo bongwe ke gore kabelo ye ka boyona e ka ba e ile ya bonagala e le boikarabelo bjo boima. O be a tla rwala bophelo bja motho yo bohlokwa kudu gare ga dibopiwa tša Modimo ka moka
11, 12. (a) Ka dinako tše dingwe banna ba bangwe ba matla bao ba botegago ba ile ba arabela bjang ge Modimo a ba nea dikabelo tše boima? (b) Tsela yeo Maria a ilego a araba Gabariele e ile ya utolla’ng ka yena?
11 Beibele e bontšha gore ka dinako tše dingwe gaešita le banna ba matla bao ba botegago ba ile ba dikadika go amogela dikabelo tše boima tše di tšwago go Modimo. Moshe o ile a gana a re ga a kgone go bolela gabotse gore a ka ba mmoleledi wa Modimo. (Ek. 4:10) Jeremia o ile a gana a re e be e “fo ba mošemanyana,” a ipona e le yo monyenyane kudu gore a ka amogela modiro woo Modimo a bego a mo abetše wona. (Jer. 1:6) Jona yena o ile a tšhabela kabelo ya gagwe! (Jona 1:3) Go thwe’ng ka Maria?
12 Lehono batho ba sa gopola mantšu a gagwe ao a bontšhago go kwa le boikokobetšo. O boditše Gabariele gore: “Bona, nna lekgoba la Jehofa! A go ntiragalele go ya ka mantšu a gago.” (Luka 1:38) Lekgoba e be e le mohlanka wa maemo a tlasetlase; bophelo bja gagwe bo be bo laolwa ke mong wa gagwe ka mo go feletšego. Ke kamoo Maria a bego a ikwa ka gona ka Jehofa Mong wa gagwe. Maria o be a tseba gore o šireletšegile ka diatleng tša Modimo, gore Jehofa o botegela bao ba mmotegelago le gore o be a tla mo šegofatša ge a dira sohle seo a ka se kgonago kabelong ye e boima.
Maria o be a tseba gore o šireletšegile ka diatleng tša Modimo wa gagwe yo a botegago Jehofa
13. Mohlala wa Maria o ka re hola bjang ge e ba go bonagala go le thata goba go sa kgonege go dira seo Modimo a se nyakago go rena?
13 Ka dinako tše dingwe Modimo o re kgopela gore re dire dilo tšeo re ka bonago di le thata goba di sa kgonege. Lega go le bjalo, ka Lentšung la gagwe o re nea mabaka a mantši a go mmota ka mo go feletšego, go etša ge Maria a dirile. (Die. 3:5, 6) Na re tla dira bjalo? Ge e ba re dira bjalo, o tla re putsa, a re nea mabaka a oketšegilego a gore re be le tumelo e matla kudu go yena.
Maria o Etela Elisabetha
14, 15. (a) Jehofa o ile a putsa Maria bjang ge a be a etetše Elisabetha le Sakaria? (b) Mantšu a Maria ao a begilwego go Luka 1:46-55 a utolla’ng ka yena?
14 Seo Gabariele a se boletšego ka Elisabetha se ile sa kgoma Maria kudu. Ke mosadi ofe gare ga basadi ka moka yoo a bego a ka kwešiša boemo bja Maria gakaone go feta Elisabetha? Maria o ile a akgofela go ya nageng yeo e lego dithabeng ya Juda, e lego leeto leo mohlomongwe le bego le tšea matšatši a mararo goba a mane. Ge Maria a tsena legaeng la Elisabetha le moperisita Sakaria, Jehofa o ile a mo putsa ka bohlatse bjo bo oketšegilego bjo matla bjoo bo bego bo tla matlafatša tumelo ya gagwe. Elisabetha o ile a kwa Maria a dumediša gomme gateetee a kwa lesea leo le lego ka popelong ya gagwe le tshela ka lethabo. O ile a tlala moya o mokgethwa gomme a bolela ka Maria e le “mmago Morena wa ka.” Modimo o be a utolletše Elisabetha gore morwa wa Maria e be e tla ba Morena wa gagwe, Mesia. Go oketša moo, o ile a budulelwa gore a rete Maria ka baka la go kwa ga gagwe ka potego, a re: “Go thaba yo a dumetšego.” (Luka 1:39-45) Ee, dilo ka moka tšeo Jehofa a bego a di holofeditše Maria di be di tla phethagala!
15 Ka morago ga moo, Maria o ile a bolela. Mantšu a gagwe a bolokilwe ka kelohloko ka Lentšung la Modimo. (Bala Luka 1:46-55.) Ke mantšu a matelele kudu a Maria ao a ngwadilwego ka Beibeleng, gomme a utolla mo gontši ka yena. A bontšha moya wa gagwe wa tebogo, ka ge a ile a tumiša Jehofa ka go mo šegofatša ka go mo nea kabelo e kgethegilego ya go ba mmago Mesia. A bontšha tumelo ya gagwe e matla, ka ge a bolela ka Jehofa e le yoo a kokobetšago baikgogomoši le batho ba matla gomme a thuša batho ba tlasana le badiidi bao ba nyakago go mo hlankela. Le gona a utolla tsebo yeo a bego a na le yona. Go akanyetšwa gore o ile a tsopola Mangwalong a Seheberu ka makga a fetago a 20! *
16, 17. (a) Maria le morwa wa gagwe ba ile ba bontšha seka sefe seo le rena re swanetšego go se ekiša? (b) Ketelo ya Maria go Elisabetha e re gopotša ka tšhegofatšo efe?
16 Go molaleng gore Maria o be a naganišiša ka Lentšu la Modimo. Lega go le bjalo, o ile a dula a ikokobeditše, a bona go le kaone gore Lentšu la Modimo le ipolelele go e na le gore go bolele yena. Ka letšatši le lengwe, morwa yo ka nako yeo a bego a gola ka popelong ya gagwe o be a tla bonagatša moya o swanago, ge a tlo ba a re: “Seo ke se rutago ga se sa ka, eupša ke sa yo a nthomilego.” (Joh. 7:16) Re dira gabotse ge re ipotšiša gore: ‘Na ke hlompha Lentšu la Modimo ka tsela e bjalo? Goba na ke rata go diriša dikgopolo le dithuto tša ka?’ Ruri Maria o be a na le pono e nepagetšego.
17 Maria o ile a dula le Elisabetha ka dikgwedi tše e ka bago tše tharo, gomme ga go pelaelo gore ba be ba kgothatšana kudu. (Luka 1:56) Pego ye e kgothatšago ya Beibele ya nakong ya ge Maria a be a etetše Elisabetha e re gopotša gore segwera e ka ba tšhegofatšo. Ge e ba re tsoma bagwera bao ba tlogago ba rata Modimo wa rena e lego Jehofa, re ka kgodišega gore tswalano ya rena le yena e tla matlafala gomme re tla batamela kgauswi kudu le yena. (Die. 13:20) Lega go le bjalo, mafelelong e be e le nako ya gore Maria a boele gae. Josefa o be a tla re’ng ge a ekwa ka boemo bja Maria?
Maria le Josefa
18. Ke’ng seo Maria a ilego a se botša Josefa gomme Josefa o ile a arabela bjang?
18 Go bonala Maria a se a ka a letela gore batho ba bone gore o imile pele a ka botša Josefa ka taba ye. Ga go pelaelo gore o ile a swanelwa ke go bolela le Josefa. Pele a dira bjalo, a ka ba a ile a ipotšiša kamoo monna yo yoo a hlomphegago le yo a boifago Modimo a bego a tla arabela ka gona ge a ekwa ditaba tšeo a bego a tlo mmotša tšona. Lega go le bjalo, o ile a ya go yena gomme a mmotša dilo tšohle tšeo di mo diragaletšego. Bjale ka ge o ka nagana, Josefa o be a tshwenyegile kudu. O be a nyaka go kgolwa kgarebe ya gagwe e rategago, eupša go be go bonala e se ya mmotegela. Beibele ga e re botše kamoo a bego a ikwa ka gona goba seo a bego a se nagana. Eupša e re botša gore o ile a dira phetho ya go mo hlala, ka gobane ka nako yeo batho bao ba beeletšanego ba be ba lebelelwa e le ba nyalanego. Lega go le bjalo, o be a sa nyake go mo leša dihlong goba go mo kweša bohloko phatlalatša, ka gona o ile a kgetha go mo hlala ka sephiring. (Mat. 1:18, 19) Maria o swanetše go ba a ile a kwa bohloko ge a bona monna yo yo botho a kwešitšwe bohloko ke boemo bjo bja moswananoši. Lega go le bjalo, Maria ga se a ka a galefišwa ke gore Josefa ga a mo kgolwe.
19. Jehofa o ile a thuša Josefa bjang go dira se se lokilego?
19 Ka botho Jehofa o ile a thuša Josefa gore a dire se se lokilego. Morongwa wa Modimo o ile a mmotša torong gore ka kgonthe go ima ga Maria e be e le mohlolo. Seo se swanetše go ba se ile sa mo imolla! Ga bjale Josefa o ile a dira seo Maria a se dirilego go tloga mathomong
20, 21. Ke’ng seo banyalani le bao ba naganelago go tsena lenyalong ba ka ithutago sona go Maria le Josefa?
20 E tla ba mo gobotse gore batho bao ba lego lenyalong gotee le bao ba naganago go tsena lenyalong, ba ithute go banyalani ba ba bafsa bao ba phetšego nywageng e 2 000 e fetilego. Ga go pelaelo gore Josefa o ile a thaba gore morongwa wa Jehofa o be a mo hlahlile ge a be a bona mosadi wa gagwe yo e sa lego yo mofsa a phethagatša boikarabelo bja go ba mma. Josefa o swanetše go ba a ile a lemoga bohlokwa bja go ithekga ka Jehofa ge a dira diphetho tše dikgolo. (Ps. 37:5; Die. 18:13) Ga go pelaelo gore o ile a dula a le šedi le go ba botho ge a dira diphetho bjalo ka hlogo ya lapa.
21 Ka lehlakoreng le lengwe, re ka ithuta’ng tabeng ya gore Maria o be a ikemišeditše go nyalana le Josefa? Gaešita le ge mathomong Josefa a ile a hwetša go le thata go kwešiša taba ya gagwe, Maria o ile a letela gore a dire phetho ka ge e be e le yena e tlago go ba hlogo ya lapa. Ruri yeo e be e le thuto ya bohlokwa go yena, go etša ge e le thuto ya bohlokwa go basadi ba Bakriste lehono. Mafelelong, ditiragalo tše di swanetše go ba di ile tša ruta Maria le Josefa mo gontši ka bohlokwa bja go boledišana go tšwa pelong le ka bolokologi.
22. Motheo wa lenyalo la Josefa le Maria e be e le ofe gomme ba be ba letetšwe ke’ng?
22 Banyalani bao ba bafsa ruri ba thomile lenyalo la bona metheong e mebotse kudu. Ba be ba rata Jehofa Modimo kudu gomme ba be ba nyaka go mo thabiša ka go ba batswadi bao ba nago le boikarabelo le bao ba nago le lerato. Ke therešo gore ba be ba letetšwe ke ditšhegofatšo tše dintši gotee le ditlhohlo tše dikgolo. Ba be ba swanetše go godiša Jesu, yoo a bego a tla gola gore e be motho yo mogolo kudu yoo lefase le kilego la mo tseba.
^ par. 15 Gare ga dilo tšeo Maria a ilego a di tsopola, go bonagala a ile a tsopola mantšu a mosadi yo a botegago e lego Hanna yoo le yena Jehofa a ilego a mo šegofatša ka ngwana.


text:
MOROKAMI (KGATIŠO E ITHUTWAGO) APRIL 2013
Tokollo ye e tla hlalosa kamoo re ka ithutago Beibele e le gore re diriše bohlale bjo bo tšwago go Modimo bodireding bja rena le tseleng yeo re phelago ka yona.
Ba Ile ba Ikgafa ka go Rata kua Mexico
Hwetša kamoo bafsa ba bantši ba ilego ba fenya ditlhohlo ka gona e le gore ba katološe bodiredi bja bona bja Bokriste.
Holwa ka Botlalo ke go Bala Beibele
Beibele e tla re hola ge e ba re ithuta yona gomme re diriša dithuto tša yona. Ithute kamoo o ka dirago gore mmalo wa gago wa Beibele o atlege kutšwanyana.
O Hole ba Bangwe ka go Diriša Lentšu la Modimo
Na o lebelela Beibele e le ya bohlokwa? Go ithuta 2 Timotheo 3:16 go tla aga tumelo ya gago go mpho ye e tšwago go Jehofa.
Nywaga e Masomehlano re le Tirelong ya Nako e Tletšego Kgauswi le Arctic Circle
Bala phihlelo ya Aili le Annikki Mattila, bao ba ilego ba ithuta go bota Jehofa ge ba be ba hlankela e le babulamadibogo ba kgethegilego ka leboa la Finland.
“Le Kgonthišetše Dilo tše Bohlokwa Kudu”
Re na le tokelo ya go ba karolo ya mokgatlo wa Modimo wa legohleng. Re ka bontšha bjang gore re thekga seo o se dirago lehono?
‘Le se ke la Lapa’
Ke eng seo se tla re thušago go dula re sepedišana le mokgatlo wa Jehofa gomme ra dula re fišegela tirelo ya rena go Modimo?
Na o be o Tseba?
Jesu o be a boletše gore tempele ya Jehofa e be e tla senywa ka mo go feletšego. Na tempele ya Jerusalema e ile ya Agwa Lefsa ka Morago ga 70 C.E.?


text:
KGAOLO 31
Go kga Mabele ka Sabatha
MATEO 12:1-8 MAREKA 2:23-28 LUKA 6:1-5
BARUTIWA BA KGA MABELE KA SABATHA
JESU KE “MORENA WA SABATHA
Jesu le barutiwa ba gagwe bjale ba ya ka leboa ka thoko ya Galilea. Ke lehlabula, le gona mašemong go na le mabele mahlakeng. Ka ge barutiwa ba swerwe ke tlala, ba roba diako tša mabele gomme ba a ja. Eupša ke letšatši la Sabatha gomme Bafarisei ba bona seo ba se dirago.
Gopola gore Bajuda ba itšego kua Jerusalema ba be ba sa tšwa go nyaka go bolaya Jesu, ba mo latofatša ka go tshela Sabatha. Bjale Bafarisei ba tliša tatofatšo yeo e theilwego ditirong tša barutiwa. Ba re: “Bona! Barutiwa ba gago ba dira se go sa dumelelwego ke molao gore se dirwe ka Sabatha.”—Mateo 12:2.
Bafarisei ba bolela gore go kga mabele le go a fogohla ka diatla bakeng sa go a ja ke go buna le go fola. (Ekisodo 34:21) Tlhathollo ya bona e thata ya mošomo e dira gore Sabatha e be morwalo, mola mathomong e be e reretšwe go ba letšatši la go thaba le la go aga moyeng. Jesu o diriša mehlala go ganetša pono ya bona e fošagetšego go ba bontšha gore Jehofa Modimo le ka mohla o be a sa rera gore molao wa Gagwe wa Sabatha o dirišwe ka tsela yeo.
Mohlala o mongwe woo Jesu a o neago ke wa Dafida le banna ba gagwe. Ge ba be ba swerwe ke tlala, ba ile ba ema taberenakeleng gomme ba ja dinkgwa tša pontšho. Dinkgwa tšeo, tše di bego di šetše di tlošitšwe pele ga Jehofa gomme go beilwe tše difsa, ka tlwaelo di be di jewa ke baperisita. Lega go le bjalo, ka baka la maemo, Dafida le banna ba gagwe ga se ba bewa molato ge ba di jele.—Lefitiko 24:5-9; 1 Samuele 21:1-6.
Mohlaleng wa bobedi, Jesu o re: “Na ga la ka la bala Molaong gore ka Disabatha baperisita tempeleng ba swara Sabatha e se e kgethwa gomme ba fo dula ba se na molato?” Seo a se bolelago ke gore gaešita le ka Sabatha, baperisita ba hlaba diphoofolo bakeng sa dihlabelo le go dira mediro e mengwe ka tempeleng. Jesu o re: “Eupša ke le botša gore se se fetago tempele ka bogolo se mo.”—Mateo 12:5, 6; Numeri 28:9.
Jesu gape o diriša Mangwalo go bea taba ya gagwe, o re: “Ge e ba le be le kwešišitše se se bolelwago ke gore: ‘Ke nyaka kgaugelo e sego sehlabelo,’ le ka be le se la ba bona molato bao ba se nago molato.” O phetha ka gore: “Gobane Morwa wa motho ke yena Morena wa Sabatha.” Jesu o bolela ka pušo ya gagwe e sa tlago ya Mmušo ya khutšo ya nywaga e sekete.—Mateo 12:7, 8; Hosea 6:6.
Ke kgale batho ba tlaišega bokgobeng bjo boima bja Sathane, moo go atilego bošoro le ntwa. Ruri boemo e tla ba bjo bo fapanego ka tlase ga pušo e kgolo ya Sabatha ya Kriste, yoo a tlago go re nea nako ya go khutša yeo re e hlologetšego e bile re e nyaka!